title: महर्षि अरविन्द का शिक्षा दर्शन

text: अरविन्द के दर्शन का लक्ष्य "उदात्त सत्य का ज्ञान" (Realization of the sublime Truth) है जो "समग्र जीवन-दृष्टि" (Integral view of life) द्वारा प्राप्त होता है। समग्र जीवन-दृष्टि मानव के ब्रह्म में लीन या एकाकार होने पर विकसित होती है। ईश्वर के प्रति पूर्ण समर्पण द्वारा मानव ` विशेष (special) बन जाता है अर्थात् वह सत, रज व तम की प्रवृत्ति से ऊपर उठकर ज्ञानी बन जाता है। अतिमानव की स्थिति में व्यक्ति सभी प्राणियों को अपना ही रूप समझता है। जब व्यक्ति शारीरिक, मानसिक तथा आत्मिक दृष्टि से एकाकार हो जाता है तो उसमें दैवी शक्ति (Devine Power) का प्रादुर्भाव होता है।


title: महर्षि अरविन्द का शिक्षा दर्शन

text: समग्र जीवन-दृष्टि हेतु अरविन्द ने योगाभ्यास पर अधिक बल दिया है। योग द्वारा मानसिक शांति एवं संतोष प्राप्त होता है। अरविन्द की दृष्टि में योग का अर्थ जीवन को त्यागना नहीं है बल्कि दैवी शक्ति पर विश्वास रखते हुए जीवन की समस्याओं एवं चुनौतियों का साहस से सामना करना है। अरविन्द की दृष्टि में योग कठिन आसन व प्राणायाम का अभ्यास करना भी नहीं है बल्कि ईश्वर के प्रति निष्काम भाव से आत्म समर्पण करना तथा मानसिक शिक्षा द्वारा स्वयं को दैवी स्वरूप में परिणित करना है।


title: महर्षि अरविन्द का शिक्षा दर्शन

text: अरविन्द ने मस्तिष्क की धारणा स्पष्ट करते हुए कहा है कि मस्तिष्क के विचार-स्तर चित्त, मनस, बुद्धि तथा अर्न्तज्ञान होते हैं जिनका क्रमश: विकास होता है। अर्न्तज्ञान में व्यक्ति को अज्ञान से संदेश प्राप्त होते हैं जो ब्रह्म ज्ञान के आरम्भ की परिचायक है। अरविन्द ने अर्न्तज्ञान को विशेष महत्त्व दिया है। अर्न्तज्ञान द्वारा ही मानवता प्रगति की वर्तमान दशा को पहुँची है। अत: अरविन्द का आग्रह है कि शिक्षक को अपने शिष्य की प्रतिभा का नैत्यिक-कार्य (routine work) द्वारा दमन नहीं करना चाहिए। वर्तमान शिक्षा पद्धति से अरविन्द का असंतोष इसी कारण था कि उनमें विद्यार्थियों की प्रतिभा के विकास का अवसर नहीं दिया जाता। शिक्षक को मनोवैज्ञानिक दृष्टि से विद्यार्थियों की प्रतिभा के विकास हेतु उनके प्रति उदार दृष्टिकोण अपनाना चाहिए।


title: महर्षि अरविन्द का शिक्षा दर्शन

text: अरविन्द की मस्तिष्क की धारणा की परिणति `अतिमानस' (supermind) की कल्पना व उसके अस्तित्व में है। अतिमानस चेतना का उच्च स्तर है तथा दैवी आत्म शक्ति का रूप है। अतिमानस की स्थिति तक शनै: शनै: पहुँचना ही शिक्षा का लक्ष्य होना चाहिए। अरविन्द के अनुसार भारतीय प्रतिभा की तीन विशेषताएँ हैं- आत्मज्ञान, सर्जनात्मकता तथा बुद्धिमत्ता (spirituality, creativity and intellectuality)। अरविन्द ने देशवासियों में इन्हीं प्राचीन आध्यात्मिक शक्तियों के विकास करने का संदेश देकर भारतीय पुनर्जागरण करना चाहा है। अरविन्द के शब्दों में-


title: महर्षि अरविन्द का शिक्षा दर्शन

text: इस प्रकार अरविन्द के दर्शन की चरम परिणति उनके शैक्षिक दर्शन में होती है। यह अपितु गागर में सागर भरने जैसा है |


title: महर्षि अरविन्द का शिक्षा दर्शन

text: प्रत्येक दार्शनिक अंतत: एक शिक्षाविद् होता है क्योंकि शिक्षा, दर्शन का गत्यात्मक पक्ष है। जैसा कि अभी हम देख चुके हैं - अरविन्द के दर्शन की चरम परिणति उनके शिक्षा-दर्शन में हुई है। वे वर्तमान शिक्षा-पद्धति से असन्तुष्ट थे। उनका कहना था-


title: महर्षि अरविन्द का शिक्षा दर्शन

text: यह ज्ञान तो नवीन अनुसंधान तथा भावी क्रियाकलापों का आरम्भ मात्र होता है। वे आज की शिक्षा-पद्धति में भारतीय प्रतिभा की तीन विशेषताओं-आध्यात्मिकता, सर्जनात्मकता तथा बुद्धिमत्ता- का ह्रास एवं पतन देखते थे। इस पतन का कारण वे रुग्ण आध्यात्मिकता (diseased spirituality) मानते थे।


title: महर्षि अरविन्द का शिक्षा दर्शन

text: अरविन्द की शिक्षा पद्धति की संकल्पना- अरविन्द इस प्रकार की शिक्षापद्धति चाहते थे जो विद्यार्थी के ज्ञान-क्षेत्र का विस्तार करे, जो विद्यार्थियों की स्मृति, निर्णयन शक्ति एवं सर्जनात्मक क्षमता का विकास करे तथा जिसका माध्यम मातृभाषा हो। अरविन्द राष्ट्रीय विचारों के थे, अत: वे शिक्षा-पद्धति को भारतीय परम्परानुसार ढालना चाहते थे। उन्होंने शिक्षा द्वारा पुनर्जागरण का संदेश दिया था। यह पुनर्जागरण तीन दिशाओं की ओर उन्मुख होना चाहिए:-


title: महर्षि अरविन्द का शिक्षा दर्शन

text: (३) वर्तमान समस्याओं का भारतीय आत्म-ज्ञान की दृष्टि से समाधान की खोज तथा आध्यात्म प्रधान समाज की स्थापना।


title: महर्षि अरविन्द का शिक्षा दर्शन

text: अरविंद के अनुसार "शिक्षा का प्रमुख लक्ष्य विकासशील आत्मा के सर्वागीण विकास में सहायक होना तथा उसे उच्च आदर्शों के लिए प्रयोग हेतु सक्षम बनाना हैं।" अरविंद के विचार महात्मा गांधी द्वारा प्रतिपादित शिक्षा के लक्ष्यों के समान हैं। अरविंद की धारणा थी कि शिक्षा का उद्देश्य व्यक्ति में यह विश्वास जागृत करना है कि मानसिक तथा आत्मिक दृष्टि से पूर्ण सक्षम है तथा वह शनै: शनै: अतिमानव (superman) की स्थिति में आ रहा है। शिक्षा द्वारा व्यक्ति की अन्तर्निहित बौद्धिक एवं नैतिक क्षमताओं का सर्वोच्च विकास होना चाहिए। अरविंद का विश्वास था कि मानव दैवी शक्ति से समन्वित है और शिक्षा का लक्ष्य इस चेतना शक्ति का विकास करना है। इसीलिए वे मस्तिष्क को 'छठी ज्ञानेन्द्रिय' मानते थे। शिक्षा का प्रयोजन इन छ: ज्ञानेन्द्रियों का सदुपयोग करना सिखाना होना चाहिए। उन्होंने कहा था कि-"मस्तिष्क का उच्चतम सीमा तक पूर्ण प्रशिक्षण होना चाहिए अन्यथा बालक अपूर्ण तथा एकांगी रह जायेगा। अत: शिक्षा का लक्ष्य मानव-व्यक्तित्व के समेकित विकास हेतु अतिमानस (supermind) का उपयोग करना है।"


title: महर्षि अरविन्द का शिक्षा दर्शन

text: शिक्षा के पाठ्यक्रम के विषय में अरविन्द चाहते थे कि अनेक विषयों का सतही ज्ञान कराने की अपेक्षा विद्यार्थियों को कुछ चयनित विषयों का ही गहन अध्ययन कराया जाये। वे भारतीय इतिहास एवं संस्कृति को पाठ्यक्रम का अभिन्न अंग मानते थे क्योंकि उनका विचार था कि प्रत्येक बालक में इतिहास बोध होता है जो परीकथाओं, खेल व खिलौनों के माध्यम से प्रकट होता है। अत: बालकों को अभिरुचि अपने देश के साहित्य एवं इतिहास के प्रति विकसित करनी चाहिए।


title: महर्षि अरविन्द का शिक्षा दर्शन

text: अरविन्द के अनुसार प्रत्येक व्यक्ति में जिज्ञासा, खोज, विश्लेषण व संश्लेषण करने की प्रवृत्ति होती है। अत: वे विज्ञान को पाठ्यक्रम में स्थान देते थे। विज्ञान द्वारा मानव प्राकृतिक वातावरण को समझता है तथा उसमें वस्तुनिष्ट बुद्धि के विकास हेतु अनुशासन आता है। मस्तिष्क को प्रधानता देने के कारण अरविन्द पाठ्यक्रम में मनोविज्ञान विषय को भी सम्मिलित करना चाहते थे जिससे कि `समग्र जीवन-दृष्टि' विकसित हो सके। इसी उद्देश्य से वे पाठ्यक्रम में दर्शन एवं तर्कशास्त्र को भी स्थान देते थे।


title: महर्षि अरविन्द का शिक्षा दर्शन

text: अरविन्द बालक के बौद्धिक विकास के साथ उसका नैतिक एवं धार्मिक विकास भी करना चाहते थे। उनकी धारणा थी- "मानव की मानसिक प्रवृत्ति नैतिक प्रवृति पर आधारित है। बौद्धिक शिक्षा, जो नैतिक व भावनात्मक प्रगति से रहित हो, मानव के लिए हानिकारक है।" नैतिक शिक्षा हेतु अरविन्द गुरु की प्राचीन भारतीय परंपरा के पक्षधर थे जिसमें गुरु, शिष्य का मित्र, पथ प्रदर्शक तथा सहायक हो सकता था। अनुशासन द्वारा ही विद्यार्थियों में अच्छी आदतों का निर्माण हो सकता है। नैतिक "संसूचन विधि" (method of suggestion) द्वारा दी जानी चाहिए जिसमें गुरु व्यक्तिगत आदर्श जीवन एवं प्राचीन महापुरुषों के उदाहरण द्वारा विद्यार्थियों को नैतिक विकास हेतु उत्प्रेरित करे।


title: महर्षि अरविन्द का शिक्षा दर्शन

text: अरविन्द के अनुसार शिक्षण एक विज्ञान है जिसके द्वारा विद्यार्थियों के व्यवहार में परिवर्तन आना अनिवार्य है। उनके शब्दों में- "वास्तविक शिक्षण का प्रथम सिद्धान्त है कि कुछ भी पढ़ाना संभव नहीं अर्थात् बाहर से शिक्षार्थी के मस्तिष्क पर कोई चीज न थोपी जाये। शिक्षण प्रक्रिया द्वारा शिक्षार्थी के मस्तिष्क की क्रिया को ठीक दिशा देनी चाहिए।" प्रत्येक विद्यार्थी को व्यक्तिगत अभिवृत्ति एवं योग्यता के अनुकूल शिक्षा देनी चाहिए। विद्यार्थी को अपनी प्रवृति अर्थात् "स्वधर्म" के अनुसार विकास के अवसर मिलने चाहिए। अरविन्द 'मानस' अर्थात् मस्तिष्क को छठी ज्ञानेन्द्रिय मानते थे जिसके विकास पर वे अधिक बल देते थे। विकसित मानस से 'सूक्ष्म दृष्टि' उत्पन्न होती है जिससे निष्पक्ष दृष्टिकोण विकसित होता है। योग द्वारा 'चित्त शुद्धि' शिक्षण का लक्ष्य होना चाहिए। अरविन्द की दृष्टि में वही शिक्षक प्रभावी शिक्षण कर सकता है जो उपरोक्त विधि से विद्यार्थी का विकास करे। शिक्षित विद्यार्थियों को ज्ञानेन्द्रियों तथा मस्तिष्क के सही उपयोग द्वारा उनकी पर्यवेक्षण (observation), अवधान (attention), निर्णय तथा स्मरण शक्ति का विकास करने में सहायता करे। शिक्षण बालकों की तर्क शक्ति के विकास द्वारा उनमें अंतर्दृष्टि (intution) उत्पन्न करे। अरविन्द शिक्षक का महत्व प्रकट करते हुए कहते थे कि-


title: स्थलमण्डल

text: स्थलमंडल या स्थलमण्डल () भूगोल और भूविज्ञान में किसी पथरीले ग्रह या प्राकृतिक उपग्रह की सबसे ऊपरी पथरीली या चट्टान निर्मित परत को कहते हैं। पृथ्वी पर इसमें भूपटल (क्रस्ट) और भूप्रावार (मैन्टल) की सबसे ऊपर की परत शामिल हैं जो कई टुकड़ों में विभक्त है और इन टुकड़ों को प्लेट कहा जाता है।


title: जयपाल सिंह मुंडा

text: जयपाल सिंह मुंडा (3 जनवरी 1903 – 20 मार्च 1970) भारतीय आदिवासियों और झारखंड आंदोलन के एक सर्वोच्च नेता थे। वे एक जाने माने राजनीतिज्ञ, पत्रकार, लेखक, संपादक, शिक्षाविद् और 1925 में ‘ऑक्सफोर्ड ब्लू’ का खिताब पाने वाले हॉकी के एकमात्र अंतरराष्ट्रीय खिलाड़ी थे। उनकी कप्तानी में 1928 के ओलिंपिक में भारत ने पहला स्वर्ण पदक प्राप्त किया।। ओपनिवेशिक भारत में जयपाल सिंह मुंडा सर्वोच्च सरकारी पद पर थे ।


title: जयपाल सिंह मुंडा

text: जयपाल सिंह छोटा नागपुर (अब झारखंड) राज्य की मुंडा जनजाति के थे। मिशनरीज की मदद से वह ऑक्सफोर्ड के सेंट जॉन्स कॉलेज में पढ़ने के लिए गए। वह असाधारण रूप से प्रतिभाशाली थे। उन्होंने पढ़ाई के अलावा खेलकूद, जिनमें हॉकी प्रमुख था, के अलावा वाद-विवाद में खूब नाम कमाया।


title: जयपाल सिंह मुंडा

text: उनका चयन भारतीय सिविल सेवा (आईसीएस) में हो गया था। आईसीएस का उनका प्रशिक्षण प्रभावित हुआ क्योंकि वह 1928 में एम्सटरडम में ओलंपिक हॉकी में पहला स्वर्णपदक जीतने वाली भारतीय टीम के कप्तान के रूप में नीदरलैंड चले गए थे। वापसी पर उनसे आईसीएस का एक वर्ष का प्रशिक्षण दोबारा पूरा करने को कहा गया, उन्होंने ऐसा करने से इनकार कर दिया।


title: जयपाल सिंह मुंडा

text: उन्होंने बिहार के शिक्षा जगत में योगदान देने के लिए तत्कालीन बिहार कांग्रेस अध्यक्ष डा. राजेन्द्र प्रसाद को इस संबंध में पत्र लिखा. परंतु उन्हें कोई सकारात्मक जवाब नहीं मिला. 1938 की आखिरी महीने में जयपाल ने पटना और रांची का दौरा किया. इसी दौरे के दौरान आदिवासियों की खराब हालत देखकर उन्होंने राजनीति में आने का फैसला किया.


title: जयपाल सिंह मुंडा

text: 1938 जनवरी में उन्होंने आदिवासी महासभा की अध्यक्षता ग्रहण की जिसने बिहार से इतर एक अलग झारखंड राज्य की स्थापना की मांग की। इसके बाद जयपाल सिंह देश में आदिवासियों के अधिकारों की आवाज बन गए। उनके जीवन का सबसे बेहतरीन समय तब आया जब उन्होंने संविधान सभा में बेहद वाकपटुता से देश की आदिवासियों के बारे में सकारात्मक ढंग से अपनी बात रखी। संविधान सभा में 'अनुसूचित जनजाति' की जगह आदिवासियों को 'मूलवासी आदिवासी' करने की बात कही।


title: लोहड़ी

text: लोहड़ी उत्तर भारत का एक प्रसिद्ध त्योहार है। यह मकर संक्रान्ति के एक दिन पहले मनाया जाता है। मकर संक्रान्ति की पूर्वसंध्या पर इस त्यौहार का उल्लास रहता है। रात्रि में खुले स्थान में परिवार और आस-पड़ोस के लोग मिलकर आग के किनारे घेरा बना कर बैठते हैं। इस समय रेवड़ी, मूंगफली, लावा आदि खाए जाते हैं।


title: लोहड़ी

text: लोहड़ी पौष के अंतिम दिन, सूर्यास्त के बाद (माघ संक्रांति से पहली रात) यह पर्व मनाया जाता है। यह प्राय: 12 या 13 जनवरी को पड़ता है। यह मुख्यत: पंजाब का पर्व है, यह द्योतार्थक (एक्रॉस्टिक) शब्द लोहड़ी की पूजा के समय व्यवहृत होने वाली वस्तुओं के द्योतक वर्णों का समुच्चय जान पड़ता है, जिसमें ल (लकड़ी) +ओह (गोहा = सूखे उपले) +ड़ी (रेवड़ी) = 'लोहड़ी' के प्रतीक हैं। श्वतुर्यज्ञ का अनुष्ठान मकर संक्रांति पर होता था, संभवत: लोहड़ी उसी का अवशेष है। पूस-माघ की कड़कड़ाती सर्दी से बचने के लिए आग भी सहायक सिद्ध होती है-यही व्यावहारिक आवश्यकता 'लोहड़ी' को मौसमी पर्व का स्थान देती है। पूर्ण परमात्मा की सद्द भक्ति ही सुख दायक है.


title: लोहड़ी

text: लोहड़ी से संबद्ध परंपराओं एवं रीति-रिवाजों से ज्ञात होता है कि प्रागैतिहासिक गाथाएँ भी इससे जुड़ गई हैं। दक्ष प्रजापति की पुत्री सती के योगाग्नि-दहन की याद में ही यह अग्नि जलाई जाती है। इस अवसर पर विवाहिता पुत्रियों को माँ के घर से 'त्योहार' (वस्त्र, मिठाई, रेवड़ी, फलादि) भेजा जाता है। यज्ञ के समय अपने जामाता शिव का भाग न निकालने का दक्ष प्रजापति का प्रायश्चित्त ही इसमें दिखाई पड़ता है। उत्तर प्रदेश के पूर्वांचल में 'खिचड़वार' और दक्षिण भारत के 'पोंगल' पर भी-जो 'लोहड़ी' के समीप ही मनाए जाते हैं-बेटियों को भेंट जाती है। लोहड़ी से 20-25 दिन पहले ही बालक एवं बालिकाएँ 'लोहड़ी' के लोकगीत गाकर लकड़ी और उपले इकट्ठे करते हैं। संचित सामग्री से चौराहे या मुहल्ले के किसी खुले स्थान पर आग जलाई जाती है। मुहल्ले या गाँव भर के लोग अग्नि के चारों ओर आसन जमा लेते हैं। घर और व्यवसाय के कामकाज से निपटकर प्रत्येक परिवार अग्नि की परिक्रमा करता है। रेवड़ी (और कहीं कहीं मक्की के भुने दाने) अग्नि की भेंट किए जाते हैं तथा ये ही चीजें प्रसाद के रूप में सभी उपस्थित लोगों को बाँटी जाती हैं। घर लौटते समय 'लोहड़ी' में से दो चार दहकते कोयले, प्रसाद के रूप में, घर पर लाने की प्रथा भी है।


title: लोहड़ी

text: जिन परिवारों में लड़के का विवाह होता है अथवा जिन्हें पुत्र प्राप्ति होती है, उनसे पैसे लेकर मुहल्ले या गाँव भर में बच्चे ही बराबर बराबर रेवड़ी बाँटते हैं। लोहड़ी के दिन या उससे दो चार दिन पूर्व बालक बालिकाएँ बाजारों में दुकानदारों तथा पथिकों से 'मोहमाया' या महामाई (लोहड़ी का ही दूसरा नाम) के पैसे माँगते हैं, इनसे लकड़ी एवं रेवड़ी खरीदकर सामूहिक लोहड़ी में प्रयुक्त करते हैं। शहरों के शरारती लड़के दूसरे मुहल्लों में जाकर 'लोहड़ी' से जलती हुई लकड़ी उठाकर अपने मुहल्ले की लोहड़ी में डाल देते हैं। यह 'लोहड़ी व्याहना' कहलाता है। कई बार छीना झपटी में सिर फुटौवल भी हो जाती है। मँहगाई के कारण पर्याप्त लकड़ी और उपलों के अभाव में दुकानों के बाहर पड़ी लकड़ी की चीजें उठाकर जला देने की शरारतें भी चल पड़ी हैं।


title: लोहड़ी

text: लोहड़ी का त्यौहार पंजाबियों तथा हरयानी लोगो का प्रमुख त्यौहार माना जाता है। यह लोहड़ी का त्यौहार पंजाब, हरियाणा, दिल्ली, जम्मू काश्मीर और हिमांचल में धूम धाम तथा हर्षोलाससे मनाया जाता हैं। यह त्यौहार मकर संक्राति से एक दिन पहले 13 जनवरी को हर वर्ष मनाया जाता हैं।


title: लोहड़ी

text: लोहड़ी त्यौहार के उत्पत्ति के बारे में काफी मान्यताएं हैं जो की पंजाब के त्यौहार से जुडी हुई मानी जाती हैं।


title: लोहड़ी

text: लोहड़ी का त्यौहार पंजाबियों तथा हरयानी लोगो का प्रमुख त्यौहार माना जाता है। यह लोहड़ी का त्यौहार पंजाब, हरियाणा, दिल्ली, जम्मू काश्मीर और हिमांचल में धूम धाम तथा हर्षोल्लास के साथ मनाया जाता हैं। यह त्यौहार मकर संक्राति से एक दिन पहले 13 जनवरी को हर वर्ष मनाया जाता हैं।


title: लोहड़ी

text: कई लोगो का मानना हैं कि यह त्यौहार जाड़े की ऋतू के आने का द्योतक के रूप में मनाया जाता हैं। आधुनिक युग में अब यह लोहड़ी का त्यौहार सिर्फ पंजाब, हरियाणा, दिल्ली, जम्मू काश्मीर और हिमांचल में ही नहीं अपितु बंगाल तथा उड़िया लोगो द्वारा भी मनाया जा रहा हैं!


title: लोहड़ी

text: लोहड़ी को दुल्ला भाटी की एक कहानी से भी जोड़ा जाता हैं। लोहड़ी की सभी गानों को दुल्ला भाटी से ही जुड़ा तथा यह भी कह सकते हैं कि लोहड़ी के गानों का केंद्र बिंदु दुल्ला भाटी को ही बनाया जाता हैं।


title: लोहड़ी

text: दुल्ला भाटी मुगल शासक अकबर के समय में पंजाब में रहता था। उसे पंजाब के नायक की उपाधि से सम्मानित किया गया था! उस समय संदल बार के जगह पर लड़कियों को गुलामी के लिए बल पूर्वक अमीर लोगों को बेच जाता था जिसे दुल्ला भाटी ने एक योजना के तहत लड़कियों को न की मुक्त ही करवाया बल्कि उनकी शादी हिन्दू लडको से करवाई और उनकी शादी की सभी व्यवस्था भी करवाई।


title: लोहड़ी

text: दुल्ला भाटी एक विद्रोही था और जिसकी वंशावली राजपूत (भाटी) थी । उसके पूर्वज भाटी शासक थे जो की संदल बार में था अब संदल बार पकिस्तान में स्थित हैं। वह सभी पंजाबियों का नायक था।


title: कपूर परिवार

text: कपूर परिवार एक प्रसिद्ध भारतीय परिवार है , इस परिवार के लोग ज्यादातर सिनेमा ,अभिनेता ,फ़िल्म निर्देशक और फ़िल्म निर्माता है। इस परिवार की कई पीढियों ने हिन्दी फ़िल्मों के विकास में बहुत महत्वपूर्ण योगदान दिया है। इस परिवार ने हिन्दी सिनेमा और बॉलीवुड में बहुत सम्मान और लोकप्रियता हासिल की है। यह ख़ानदान मुख्यतः पंजाबी-हिन्दू है।


title: कलराज मिश्र

text: कलराज मिश्र भारतीय राजनीतिज्ञ तथा वर्तमान राजस्थान के राज्यपाल हैं। वे पूर्व में हिमाचल प्रदेश के राज्यपाल एवं सोलहवीं लोकसभा में सूक्ष्म एवं लघु उघोग मंत्री रहे है। लोकसभा चुनाव 2014 में वे उत्तर प्रदेश की देवरिया सीट से भारतीय जनता पार्टी के टिकट पर चुनाव लड़कर निर्वाचित हुए थे। कलराज मिश्र ने राजस्थान के नये राज्यपाल के रुप में 09 सितम्बर 2019 को शपथ ग्रहण की।


title: इमरान ख़ान

text: ख़ान, 1971-1992 तक पाकिस्तानी क्रिकेट टीम के लिए खेले और 1982 से 1992 के बीच, आन्तरायिक कप्तान रहे। 1987 के विश्व कप के अंत में, क्रिकेट से संन्यास लेने के बाद, उन्हें टीम में शामिल करने के लिए 1988 में दुबारा बुलाया गया। 39 वर्ष की आयु में ख़ान ने पाकिस्तान की प्रथम और एकमात्र विश्व कप जीत में अपनी टीम का नेतृत्व किया।


title: इमरान ख़ान

text: उन्होंने टेस्ट क्रिकेट में 3,807 रन और 362 विकेट का रिकॉर्ड बनाया है, जो उन्हें 'आल राउंडर्स ट्रिपल' हासिल करने वाले छह विश्व क्रिकेटरों की श्रेणी में शामिल करता है।


title: इमरान ख़ान

text: अप्रैल 1996 में ख़ान ने पाकिस्तान तहरीक-ए-इंसाफ (न्याय के लिए आंदोलन) नाम की एक छोटी और सीमांत राजनैतिक पार्टी की स्थापना की और उसके अध्यक्ष बने और जिसके वे संसद के लिए निर्वाचित केवल एकमात्र सदस्य हैं। उन्होंने नवंबर 2002 से अक्टूबर 2007 तक नेशनल असेंबली के सदस्य के रूप में मियांवाली का प्रतिनिधित्व किया। ख़ान ने दुनिया भर से चंदा इकट्ठा कर, 1996 में औकत खानम मेमोरियल चिकित्सालय तथा अनुसन्धान केन्द्र और 2008 में मियांवाली नमल महाविद्यालय की स्थापना में सहायता की।


title: इमरान ख़ान

text: इमरान ख़ान, शौकत ख़ानम और इकरमुल्लाह खान नियाज़ी की संतान हैं, जो लाहौर में एक सिविल इंजीनियर थे। ख़ान, जो अपने युवावस्था में एक शांत और शर्मीली लड़के थे, एक मध्यम वर्गीय परिवार में अपनी चार बहनों के साथ पले-बढे. पंजाब में बसे ख़ान के पिता, मियांवाली के पश्तून नियाज़ी शेरमनखेल जनजाति के वंशज थे। उनकी माता के परिवार में जावेद बुर्की और माजिद ख़ान जैसे सफल क्रिकेटर शामिल हैं। ख़ान ने लाहौर में ऐचीसन कॉलेज, कैथेड्रल स्कूल और इंग्लैंड में रॉयल ग्रामर स्कूल वर्सेस्टर में शिक्षा ग्रहण की, जहां क्रिकेट में उनका प्रदर्शन उत्कृष्ट था। 1972 में, उन्होंने केबल कॉलेज, ऑक्सफोर्ड में दर्शन, राजनीति और अर्थशास्त्र के अध्ययन के लिए दाखिला लिया, जहां उन्होंने राजनीति में दूसरी श्रेणी से और अर्थशास्त्र में तीसरी श्रेणी से स्नातक की उपाधि प्राप्त की।


title: इमरान ख़ान

text: 16 मई, 1995 को, ख़ान ने अंग्रेज़ उच्च-वर्गीय, रईस जेमिमा गोल्डस्मिथ के साथ विवाह किया, जिसने पेरिस में दो मिनट के इस्लामी समारोह में अपना धर्म परिवर्तन किया। एक महीने बाद, 21 जून को, उन्होंने फिर से इंग्लैंड में रिचमंड रजिस्टर कार्यालय में एक नागरिक समारोह में शादी की, उसके तुरंत बाद गोल्डस्मिथ के सरी में स्थित घर पर स्वागत समारोह का आयोजन किया गया। इस शादी से, जिसे ख़ान ने "कठिन" परिभाषित किया, सुलेमान ईसा (18 नवम्बर 1996 को जन्म) और कासिम (10 अप्रैल, 1999 को जन्म), दो पुत्र हुए. अपनी शादी के समझौते के अनुसार, ख़ान वर्ष के चार महीने इंग्लैंड में व्यतीत करते थे। 22 जून, 2004 को यह घोषणा की गई कि ख़ान दंपत्ति ने तलाक़ ले लिया है, क्योंकि "जेमिमा के लिए पाकिस्तानी जीवन को अपनाना मुश्किल था।"


title: इमरान ख़ान

text: ख़ान, अब बनी गाला, इस्लामाबाद में रहते हैं जहां उन्होंने अपने लंदन फ्लैट की बिक्री से प्राप्त धन से एक फ़ार्म-हाउस का निर्माण किया है। छुट्टियों के दौरान उनके पास आने वाले दोनों बेटों के लिए एक क्रिकेट मैदान का रख-रखाव करने के साथ-साथ, वे फलों के वृक्ष और गेहूं का उत्पादन भी करते हैं और गायों को पालते हैं। खबरों के अनुसार ख़ान, कथित रूप से उनकी नाजायज़ बेटी, टीरियन जेड ख़ान-व्हाइट के साथ भी नियमित संपर्क में रहते हैं, जिसे उन्होंने सार्वजनिक रूप से कभी स्वीकार नहीं किया।


title: इमरान ख़ान

text: ख़ान ने लाहौर में सोलह साल की उम्र में प्रथम श्रेणी क्रिकेट में एक फीके प्रदर्शन के साथ शुरूआत की। 1970 के दशक के आरंभ से ही उन्होंने अपनी घरेलू टीमों, लाहौर A (1969-70), लाहौर B(1969-70), लाहौर ग्रीन्स (1970-71) और अंततः, लाहौर (1970-71) से खेलना शुरू कर दिया। ख़ान 1973-75 सीज़न के दौरान ऑक्सफोर्ड विश्वविद्यालय की ब्लूज़ क्रिकेट टीम का हिस्सा थे। वोर्सेस्टरशायर में, जहां उन्होंने 1971 से 1976 तक काउंटी क्रिकेट खेला, उनको सिर्फ़ एक औसत मध्यम तेज़ गेंदबाज के रूप में माना जाता था। इस दशक की ख़ान के प्रतिनिधित्व वाली दूसरी टीमों में शामिल हैं दाऊद इंडस्ट्रीज (1975-76) और पाकिस्तान इंटरनेशनल एयरलाइंस (1975-76 से 1980-81).1983 से 1988 तक, वह ससेक्स के लिए खेले।


title: इमरान ख़ान

text: 1971 में, ख़ान ने बर्मिंघम में इंग्लैंड के खिलाफ़ अपने टेस्ट क्रिकेट का शुभारंभ किया। तीन साल बाद, उन्होंने एक दिवसीय अंतर्राष्ट्रीय (ODI) मैच का श्री गणेश एक बार फिर नॉटिंघम में प्रूडेंशियल ट्राफ़ी के लिए इंग्लैंड के खिलाफ़ खेल कर किया। ऑक्सफोर्ड से स्नातक बनने और वोर्सेस्टरशायर में अपना कार्यकाल खत्म करने के बाद, वे 1976 में पाकिस्तान लौटे और अपनी देशी राष्ट्रीय टीम में 1976-77 सत्र के आरंभ में ही उन्होंने एक स्थायी स्थान सुरक्षित कर लिया, जिसके दौरान उनको न्यूज़ीलैंड और ऑस्ट्रेलिया का सामना करना पड़ा. ऑस्ट्रेलियाई सीरीज़ के बाद, वे वेस्ट इंडीज के दौरे पर गए, जहां वे टोनी ग्रेग से मिले, जिन्होंने उनको केरी पैकर के 'वर्ल्ड सीरीज़ क्रिकेट' के लिए हस्ताक्षरित किया .उनकी पहचान विश्व के एक तेज़ गेंदबाज़ के रूप में तब बननी शुरू हुई जब 1978 में पर्थ में आयोजित एक तेज़ गेंदबाज़ी समारोह में उन्होंने 139.7 km/h की रफ्तार से गेंद फेंकते हुए, जेफ़ थॉमप्सन और माइकल होल्डिंग के पीछे तीसरा स्थान प्राप्त किया, मगर डेनिस लिली, गार्थ ले रौक्स और एंडी रॉबर्ट्स से आगे रहे। . 30 जनवरी 1983 को ख़ान ने भारत के खिलाफ़ 922 अंकों का टेस्ट क्रिकेट बॉलिंग रेटिंग दर्जा हासिल किया। उनका प्रदर्शन जो उस समय का उच्चतम प्रदर्शन था, ICC के ऑल टाइम टेस्ट बॉलिंग रेटिंग पर तीसरे स्थान पर है।.


title: इमरान ख़ान

text: ख़ान ने 75 टेस्ट में (3000 रन और 300 विकेट हासिल करते हुए) आल-राउंडर्स ट्रिपल प्राप्त किया, जो इयान बॉथम के 72 के बाद दूसरा सबसे तेज़ रिकार्ड है। बल्लेबाजी क्रम में छठे स्थान पर खेलते हुए वे 61.86 के साथ द्वितीय सर्वोच्च सार्वकालिक टेस्ट बल्लेबाजी औसत वाले टेस्ट बल्लेबाज के रूप में स्थापित हैं। उन्होंने अपना अंतिम टेस्ट मैच, जनवरी 1992 में पाकिस्तान के लिए श्रीलंका के खिलाफ़ फ़ैसलाबाद में खेला। ख़ान ने इंग्लैंड के खिलाफ़ मेलबोर्न ऑस्ट्रेलिया में खेले गए अपने अंतिम ODI, 1992 विश्व कप के ऐतिहासिक फ़ाइनल के छह महीने बाद क्रिकेट से संन्यास ले लिया। उन्होंने अपने कॅरियर का अंत 88 टेस्ट मैचों, 126 पारियों और 37.69 की औसत से 3,807 रन बना कर किया, जिसमे छह शतक और 18 अर्द्धशतक शामिल हैं। उनका सर्वोच्च स्कोर 136 रन था। एक गेंदबाज के रूप में उन्होंने टेस्ट क्रिकेट में 362 विकेट लिए, ऐसा करने वाले वे पाकिस्तान के पहले और दुनिया के चौथे गेंदबाज हैं। ODI में उन्होंने 175 मैच खेले और 33.41 की औसत से 3,709 रन बनाए। उनका सर्वोच्च स्कोर 102 नाबाद है। उनकी सर्वश्रेष्ठ ODI गेंदबाजी, 14 रन पर 6 विकेट पर दर्ज है।


title: इमरान ख़ान

text: 1982 में अपने कॅरियर की ऊंचाई पर तीस वर्षीय ख़ान ने जावेद मियांदाद से पाकिस्तानी क्रिकेट टीम की कप्तानी संभाली. इस नई भूमिका को याद करते हुए और उसकी शुरूआती परेशानियों की चर्चा करते हुए उन्होंने बाद में कहा, "जब मैं क्रिकेट टीम का कप्तान बना था, तो मैं इतना शर्मीला था कि सीधे टीम से बात नहीं कर सकता था। मुझे प्रबंधक से कहना पड़ता था, सुनिए क्या आप उनसे बात कर सकते हैं, यह बात है जो मैं उनसे व्यक्त करना चाहता हूं.


title: इमरान ख़ान

text: उनके नेतृत्व में टीम के दूसरे मैच में, ख़ान ने उन्हें अंग्रेज़ी धरती पर 28 साल में पहली टेस्ट विजय दिलाई. एक कप्तान के रूप में ख़ान का प्रथम वर्ष, एक तेज़ गेंदबाज़ और एक ऑल राउंडर के रूप में उनकी उपलब्धि के शिखर पर था। उन्होंने अपने कॅरियर की सर्वश्रेष्ठ टेस्ट गेंदबाजी लाहौर में श्रीलंका के खिलाफ़ 1981-82 में 58 रनों में 8 विकेट लेकर दर्ज की। 1982 में इंग्लैंड के खिलाफ़ तीन टेस्ट श्रृंखला में 21 विकेट लेकर और बल्ले से औसत 56 बना कर गेंदबाज़ी और बल्लेबाज़ी दोनों में सर्वश्रेष्ठ रहे। बाद में उसी वर्ष, एक बेहद मज़बूत भारतीय टीम के खिलाफ़ घरेलू सीरीज़ में छह टेस्ट मैचों में 13.95 की औसत से 40 विकेट लेकर एक ज़बरदस्त अभिस्वीकृत प्रदर्शन किया। 1982-83 में इस श्रृंखला के अंत तक, ख़ान ने कप्तान के रूप में एक वर्ष की अवधि में 13 टेस्ट मैचों में 88 विकेट लिए।


title: इमरान ख़ान

text: बहरहाल, भारत के खिलाफ़ यही टेस्ट सीरीज़, उनकी पिंडली में तनाव फ्रैक्चर का कारण बनी, जिसने उनको दो से अधिक वर्षों के लिए क्रिकेट से बाहर रखा। पाकिस्तानी सरकार द्वारा निधिबद्ध एक प्रयोगात्मक इलाज से 1984 के अंत तक उन्हें ठीक होने में मदद मिली और 1984-85 सीज़न के उत्तरार्द्ध में अंतर्राष्ट्रीय क्रिकेट में उन्होंने एक सफल वापसी की।


title: इमरान ख़ान

text: 1987 में ख़ान ने पाकिस्तान की भारत में पहली टेस्ट सीरीज़ जीत और उसके बाद उसी वर्ष इंग्लैंड में पाकिस्तान की पहली श्रृंखला जीत में पाकिस्तान का नेतृत्व किया। 1980 के दशक के दौरान, उनकी टीम ने वेस्ट इंडीज के खिलाफ़ तीन विश्वसनीय ड्रॉ दर्ज किये। 1987 में भारत और पाकिस्तान ने विश्व कप की सह-मेज़बानी की, लेकिन दोनों में से कोई भी सेमी-फ़ाइनल से ऊपर नहीं जा पाया। ख़ान ने विश्व कप के अंत में अंतर्राष्ट्रीय क्रिकेट से संन्यास ले लिया। 1988 में, पाकिस्तान के राष्ट्रपति जनरल जिया उल हक ने उन्हें दुबारा कप्तानी संभालने को कहा और 18 जनवरी को उन्होंने टीम में फिर से आने के निर्णय की घोषणा की। कप्तानी में लौटने के तुरंत बाद उन्होंने वेस्ट इंडीज में पाकिस्तान के एक विजयी दौरे का नेतृत्व किया, जिसके बारे में उन्होंने याद करते हुए कहा कि "वास्तव में मैंने पिछली बार अच्छी गेंदबाज़ी की." 1988 में वेस्ट इंडीज़ के खिलाफ़ उनको मैन ऑफ़ द सीरीज़ घोषित किया गया, जब उन्होंने सीरीज़ में 3 टेस्ट मैचों में 23 विकेट लिए।


title: इमरान ख़ान

text: एक कप्तान और एक क्रिकेटर के रूप में ख़ान के कॅरियर का उच्चतम स्तर तब आया, जब उन्होंने 1992 क्रिकेट विश्व कप में पाकिस्तान की जीत का नेतृत्व किया। एक जल्दी टूटने वाले बल्लेबाज़ी पंक्ति में खेलते हुए, ख़ान ने खुद को शीर्ष क्रम के बल्लेबाज़ के रूप में जावेद मियांदाद के साथ खेलने के लिए पदोन्नत किया, लेकिन एक गेंदबाज़ के रूप में उनका योगदान कम रहा। 39 की उम्र में, ख़ान ने सभी पाकिस्तानी बल्लेबाजों में सबसे ज़्यादा रन बनाए और आखिरी विजय विकेट भी उन्होंने खुद ली। बहरहाल, पाकिस्तानी टीम की ओर से ख़ान द्वारा विश्व कप ट्रॉफी स्वीकार करने की आलोचना भी हुई। यह बताया गया कि ख़ान का अपने स्वीकृति-भाषण में अपनी टीम और अपने देश का उल्लेख ना करने के निर्णय और उनके बजाय खुद पर और अपने आगामी कैंसर अस्पताल पर केंद्रित ध्यान ने कई नागरिकों को "नाराज़ और शर्मिंदा" किया। "इमरान के 'मैं' 'मुझे' और 'मेरा' भाषण ने हर किसी को दुखी किया," "डेली नेशन" अख़बार के एक संपादकीय में लिखा था, जिसने स्वीकृति भाषण को एक "कर्कश स्वर" का तमगा दिया।


title: इमरान ख़ान

text: 1994 में ख़ान ने स्वीकार किया कि टेस्ट मैचों के दौरान उन्होंने "कभी-कभी गेंद के किनारे खरोंचे और सीम को उठाया." उन्होंने यह भी जोड़ा कि "केवल एक बार मैंने किसी चीज़ का इस्तेमाल किया। जब ससेक्स 1981 में हैम्पशायर से खेल रहे थे, तब गेंद बिल्कुल भी घूम नहीं रही थी। मैंने 12वें आदमी से बोतल का ढक्कन मंगवाया और वह चारों ओर काफी घूमने लगी." 1996 में, ख़ान ने पूर्व अंग्रेज़ कप्तान और ऑल राउंडर इयान बॉथम और बल्लेबाज़ एलन लैम्ब द्वारा कथित तौर पर ख़ान द्वारा ऊपर उल्लिखित गेंद-छेड़छाड़ के बारे में दो लेखों में की गई टिप्पणी और भारतीय पत्रिका इंडिया टुडे में प्रकाशित एक दूसरे लेख में की गई टिप्पणीयों के लिए की गई एक परिवाद कार्रवाई में सफलतापूर्वक खुद का बचाव किया। उन्होंने दावा किया कि बाद के प्रकाशन में ख़ान ने दोनों क्रिकेटरों को "नस्लवादी, अशिक्षित और निम्न स्तरीय" कहा.ख़ान ने विरोध किया कि उन्हें ग़लत उद्धृत किया गया है, यह कहते हुए कि 18 साल पहले उनके द्वारा एक काउंटी मैच में गेंद के साथ छेड़छाड़ करने की बात स्वीकार करने के बाद वह खुद का बचाव कर रहे थे। ख़ान ने परिवाद मामला निर्णायक मंडल द्वारा 10-2 बहुमत के निर्णय के साथ जीत लिया, जिसे न्यायाधीश ने "एक निरर्थक पूर्ण मेहनत" करार दिया।


title: इमरान ख़ान

text: सेवानिवृत्त होने के बाद से, ख़ान ने विभिन्न ब्रिटिश और एशियाई समाचार पत्रों के लिए क्रिकेट पर विचारात्मक लेख लिखें हैं, खास कर पाकिस्तान की राष्ट्रीय टीम के बारे में. उनके योगदान भारत की "आउटलुक" पत्रिका, "द गार्जियन" "द इंडीपेनडेंट" और "द टेलीग्राफ" में प्रकाशित हुए हैं। ख़ान कभी-कभी, BBC उर्दू और स्टार टीवी नेटवर्क सहित एशियाई और ब्रिटिश खेल नेटवर्क पर एक क्रिकेट कमेंटेटर के रूप में प्रस्तुत होते हैं। 2004 में, जब भारतीय क्रिकेट टीम ने 14 वर्षों बाद पाकिस्तान का दौरा किया, तो वे TEN Sports के विशेष सजीव कार्यक्रम, स्ट्रेट ड्राइव, पर एक कमेंटेटर थे, जबकि वे 2005 भारत-पाकिस्तान टेस्ट सीरीज़ के लिए sify.com के स्तंभकार भी थे। वह 1992 के बाद से हर क्रिकेट विश्व कप के लिए विश्लेषण उपलब्ध कराते रहे हैं, जिसमें शामिल है 1999 विश्व कप के दौरान BBC के लिए मैच सारांश प्रदान करना।


title: इमरान ख़ान

text: 1992 में क्रिकेट से संन्यास लेने के बाद, चार से अधिक वर्षों तक, ख़ान ने अपने प्रयासों को केवल सामाजिक कार्य पर केंद्रित किया। 1991 तक, वे अपनी मां, श्रीमती शौकत ख़ानम के नाम पर गठित एक धर्मार्थ संगठन, शौकत ख़ानम मेमोरियल ट्रस्ट की स्थापना कर चुके थे। ट्रस्ट के प्रथम प्रयास के रूप में, ख़ान ने पाकिस्तान के पहले और एकमात्र कैंसर अस्पताल की स्थापना की, जिसका निर्माण ख़ान द्वारा दुनिया भर से जुटाए गए $25 मीलियन से अधिक के दान और फंड के प्रयोग से किया गया। उन्होंने अपनी मां की स्मृति से प्रेरित होकर, जिनकी मृत्यु कैंसर से हुई थी, 29 दिसम्बर 1994 को लाहौर में शौकत ख़ानम मेमोरियल कैंसर अस्पताल और अनुसंधान केंद्र, 75 प्रतिशत मुफ्त देखभाल वाला एक धर्मार्थ कैंसर अस्पताल खोला. सम्प्रति ख़ान अस्पताल के अध्यक्ष के रूप में कार्य करते हैं और धर्मार्थ और सार्वजनिक दान के माध्यम से धन जुटाते रहते हैं। 1990 के दशक के दौरान, ख़ान ने UNICEF के लिए, खेलों के विशेष प्रतिनिधि के रूप में कार्य किया और बांग्लादेश, पाकिस्तान, श्रीलंका और थाईलैंड में स्वास्थ्य और टीकाकरण कार्यक्रम को बढ़ावा दिया।


title: इमरान ख़ान

text: 27 अप्रैल 2008 को, ख़ान के दिमाग की उपज, नमल कॉलेज नामक एक तकनीकी महाविद्यालय मियांवाली जिले में उद्घाटित किया गया। नमल कॉलेज, मियांवाली विकास ट्रस्ट (MDT) द्वारा बनाया गया था, जिसके अध्यक्ष ख़ान थे और दिसम्बर 2005 में इसे ब्रैडफ़ोर्ड विश्वविद्यालय का एक सहयोगी कॉलेज बना दिया गया। इस समय, ख़ान अपनी सफल लाहौर संस्था को एक मॉडल के रूप में प्रयोग करते हुए कराची में एक और कैंसर अस्पताल का निर्माण करवा रहे हैं।लंदन में प्रवास के दौरान वे एक क्रिकेट धर्मार्थ संस्था, लॉर्ड्स टेवरनर्स के साथ काम करते हैं।


title: इमरान ख़ान

text: एक क्रिकेटर के रूप में अपने पेशेवर कॅरियर के अंत के कुछ साल बाद, ख़ान ने यह स्वीकार करते हुए चुनावी राजनीति में प्रवेश किया कि उन्होंने इससे पहले चुनाव में कभी वोट नहीं डाला। तब से उनका सबसे महत्वपूर्ण राजनीतिक कार्य, परवेज़ मुशर्रफ़ और आसिफ़ अली ज़रदारी जैसे सत्ताधारी नेताओं और उनकी अमेरिकी और ब्रिटिश विदेश नीति के विरोध के खिलाफ़ विरोध प्रदर्शन करना रहा है। "पाकिस्तान में ख़ान की राजनीति को गंभीरता से नहीं लिया जाता है और सबसे उचित रूप में उसका मूल्यांकन, अधिकांश अख़बारों में एकल कॉलम की समाचार वस्तु के रूप में किया जाता है। रिपोर्ट और उनकी अपनी स्वीकारोक्ति के अनुसार, ख़ान के सबसे प्रमुख राजनीतिक समर्थक महिलाएं और युवा हैं। उनका राजनैतिक धावा, लेफ्टिनेंट जनरल हामिद गुल से प्रभावित है, पाकिस्तानी गुप्तचर विभाग के पूर्व प्रमुख, जो अफ़गानिस्तान में तालिबान के विस्तार को हवा देने और अपने पश्चिम-विरोधी दृष्टिकोण के लिए प्रसिद्द हैं। पाकिस्तान में उनके राजनैतिक कार्यों के प्रति प्रतिक्रिया को कुछ ऐसा माना गया है, "ख़ाने की मेज़ पर उनके नाम का ज़िक्र कीजिये और सबकी प्रतिक्रिया एक जैसी होती है: लोग अपनी आंखें घुमाते हैं, मंद-मंद मुस्काते हैं और उसके बाद एक दुखःद आह भरते हैं।"


title: इमरान ख़ान

text: 25 अप्रैल, 1996 को ख़ान ने "न्याय, मानवता और आत्म-सम्मान" के प्रस्तावित नारे के साथ पाकिस्तान तहरीक-ए-इंसाफ (PTI) नामक अपनी स्वयं की राजनीतिक पार्टी की स्थापना की। 7 जिलों से चुनाव लड़ने वाले ख़ान और उनकी पार्टी के सदस्य, 1997 के आम चुनावों में सार्वभौमिक रूप से चुनाव में हार गए। ख़ान ने 1999 में जनरल परवेज़ मुशर्रफ़ के सैन्य तख्ता-पलट का समर्थन किया, लेकिन 2002 के आम चुनावों से कुछ महीने पहले उनके राष्ट्रपति पद की भर्त्सना की। कई राजनीतिक आलोचकों और उनके विरोधियों ने ख़ान के विचार परिवर्तन को एक अवसरवादी क़दम क़रार दिया। "जनमत संग्रह का समर्थन करने का मुझे खेद है। मुझे यह समझाया गया था कि उनकी जीत पर प्रणाली से भ्रष्ट लोगों का सफ़ाया होगा.लेकिन वास्तव में मामला ऐसा नहीं था", उन्होंने बाद में स्पष्टीकरण दिया। 2002 के चुनावी मौसम के दौरान उन्होंने पाकिस्तान द्वारा अमेरिकी सेना को अफ़गानिस्तान में सहाय-सहकार सम्बन्धी समर्थन के खिलाफ़ यह कहते हुए आवाज़ उठाई कि उनका देश "अमेरिका का ग़ुलाम" हो चुका है। 20 अक्टूबर, 2002 विधायी चुनावों में PTI ने लोकप्रिय वोट का 0.8% और 272 खुली सीटों में से एक पर विजय हासिल की। ख़ान को, जो मियांवाली के NA-71 निर्वाचन क्षेत्र से चुने गए थे, 16 नवंबर को एक सांसद के रूप में शपथ दिलाई गई। कार्यालय में एक बार आ जाने के बाद, ख़ान ने 2002 में प्रधानमंत्री पद के लिए मुशर्रफ़ की पसंद को दरकिनार करते हुए, तालिबान समर्थक इस्लामी उम्मीदवार के पक्ष में वोट दिया। एक सांसद के रूप में, वह कश्मीर और लोक लेखा पर स्थायी समितियों के सदस्य थे और उन्होंने विदेश मंत्रालय, शिक्षा और न्याय में विधायी रुचि व्यक्त की।


title: इमरान ख़ान

text: 6 मई, 2005 को ख़ान उन चंद मुस्लिमों में से एक बन गए, जिन्होंने 300 शब्द की "न्यूज़वीक" की कहानी की आलोचना की, जिसमें कथित तौर पर क्यूबा के ग्वांटनमो की खाड़ी में नौसैनिक अड्डे पर एक अमेरिकी सैन्य जेल में क़ुरान को अपवित्र किया गया। ख़ान ने लेख की निंदा करने के लिए एक प्रेस कॉन्फ्रेंस आयोजित की और मांग की कि जनरल परवेज़ मुशर्रफ़ इस घटना के लिए अमेरिकी राष्ट्रपति जॉर्ज डबल्यू. बुश से माफ़ी मंगवाएं. 2006 में उन्होंने कहा, "मुशर्रफ़ यहां बैठे हैं और वह जॉर्ज बुश के जूते चाटते हैं!" बुश प्रशासन के समर्थक मुस्लिम नेताओं की आलोचना करते हुए उन्होंने कहा, "वे मुस्लिम दुनिया पर बैठी कठपुतलियां हैं। हम एक प्रभुसत्ता-संपन्न पाकिस्तान चाहते हैं। हम नहीं चाहते कि राष्ट्रपति, जॉर्ज बुश का एक पूडल (गोद में रखने वाला छोटा कुत्ता) बनें. मार्च 2006 में, जॉर्ज डब्ल्यू. बुश की पाकिस्तान यात्रा के दौरान, ख़ान को उनके विरोध प्रदर्शन आयोजित करने की धमकी के बाद इस्लामाबाद में घर में नज़रबंद रखा गया। जून 2007 में संघीय संसदीय कार्य मंत्री डॉ॰ शेर अफ़गान ख़ान नियाज़ी और मुत्तहिदा कौमी मूवमेंट (MQM) पार्टी ने ख़ान के खिलाफ़ अनैतिकता के आधार पर राष्ट्रीय असेंबली के सदस्य के रूप में उनकी अनर्हता की मांग करते हुए, अलग-अलग अयोग्यता संदर्भ दायर किए. पाकिस्तानी संविधान के अनुच्छेद 62 और 63 के आधार पर दर्ज दोनों ही संदर्भ, 5 सितंबर को खारिज कर दिये गए।


title: इमरान ख़ान

text: 2 अक्टूबर, 2007 को ऑल पार्टीज़ डेमोक्रेटिक मूवमेंट के हिस्से के रूप में, ख़ान ने 85 अन्य सांसदों में शामिल होकर संसद से 6 अक्टूबर को निर्धारित राष्ट्रपति चुनाव के विरोध में इस्तीफ़ा दे दिया, जिसमें जनरल मुशर्रफ़ सेना प्रमुख के रूप में इस्तीफ़ा दिए बिना चुनाव लड़ रहे थे। 3 नवंबर, 2007 को राष्ट्रपति मुशर्रफ़ द्वारा पाकिस्तान में आपातकाल घोषित किये जाने के कुछ घंटों बाद, ख़ान को उनके पिता के घर में नज़रबंद कर दिया गया। आपातकालीन शासन लगाने के बाद ख़ान ने मुशर्रफ़ के लिए मृत्यु दंड की मांग की, जिसे उन्होंने "देशद्रोह" के समकक्ष रखा। अगले दिन, 4 नवंबर को, ख़ान भाग गए और भ्रमणशील आश्रय में छिप गए। अंततः 14 नवंबर को वे पंजाब विश्वविद्यालय में छात्रों के एक विरोध प्रदर्शन में शामिल होने के लिए बाहर आए। रैली में ख़ान को जमात-ए-इस्लामी राजनीतिक दल के छात्रों द्वारा दबोच लिया गया, जिन्होंने दावा किया कि ख़ान रैली में एक बिन बुलाए सरदर्द थे और उन्हें पुलिस को सौंप दिया, जिसने उनके ऊपर हथियार उठाने के लिए लोगों को भड़काने, नागरिक अवज्ञा का आह्वान करने और घृणा फैलाने के लिए कथित तौर पर आतंकवाद अधिनियम के अर्न्तगत दोषारोपण किया। डेरा गाज़ी ख़ान जेल में बंद, ख़ान के रिश्तेदारों को उनके पास जाने की अनुमति थी और जेल में उनके एक सप्ताह के दौरान उन तक चीज़ें पहुंचाने में वे सक्षम थे।19 नवंबर को, PTI सदस्यों और अपने परिवार के माध्यम से यह ख़बर बाहर भेजी कि उन्होंने भूख हड़ताल शुरू की है, पर डेरा गाज़ी ख़ान जेल के उप-अधीक्षक ने इस ख़बर का यह कहते हुए खंडन किया कि ख़ान ने नाश्ते में ब्रेड, अंडे और फल लिए। 21 नवंबर, 2007 को रिहा 3,000 राजनीतिक क़ैदियों में ख़ान भी एक थे।


title: इमरान ख़ान

text: 18 फरवरी, 2008 को उनकी पार्टी ने राष्ट्रीय चुनावों का बहिष्कार किया और इसलिए, 2007 में ख़ान के इस्तीफ़े के बाद, PTI के किसी सदस्य ने संसद में कार्य नहीं किया। संसद के अब सदस्य ना होने के बावजूद, पाकिस्तानी राष्ट्रपति आसिफ़ अली ज़रदारी द्वारा 15 मार्च 2009 को एक क़ानूनी कार्रवाई में ख़ान को सरकार-विरोधी प्रदर्शन के लिए घर में नज़रबंद रखा गया।


title: इमरान ख़ान

text: २५ जुलाई २०१८ को 270 सीटों के परिणाम घोषित हुए। इस परिणाम के मुताबिक इमरान ख़ान की पार्टी पाकिस्तान तहरीक-ए-इंसाफ़ यानी पीटीआई को 116 सीटें मिली हैं। पाकिस्तान निर्वाचन आयोग (ईसीपी) के अनुसार पूर्व प्रधानमंत्री नवाज शरीफ की पार्टी पाकिस्तान मुस्लिम लीग-एन (पीएमएल-एन) 64 सीटों के साथ दूसरे नंबर पर तो पूर्व राष्ट्रपति आसिफ अली जरदारी की पाकिस्तान पीपुल्स पार्टी (पीपीपी) 43 सीटों के साथ तीसरे स्थान पर है। इसके अनुसार 13 सीटों के साथ मुत्तहिदा मज्लिस-ए-अमल (एमएमएपी) चौथे स्थान पर रही। 13 निर्दलीय उम्मीदवारों ने भी जीत दर्ज की है, जिनकी भूमिका अहम होगी क्योंकि पाकिस्तान तहरीक-ए-इंसाफ (पीटीआई) को केंद्र में सरकार बनाने के लिये उनके समर्थन की जरूरत होगी।


title: इमरान ख़ान

text: ख़ान के घोषित राजनीतिक मंच और घोषणाओं में शामिल हैं: इस्लामिक मूल्य, जिसके प्रति उन्होंने खुद को, नियंत्रण-मुक्त अर्थ-व्यवस्था और एक कल्याणकारी राज्य बनाने के वादे के साथ, 1990 के दशक में पुनर्निर्देशित किया; एक स्वच्छ सरकार को निर्मित और सुनिश्चित करने के लिए अल्प नौकरशाही और भ्रष्टाचार विरोधी क़ानून; एक स्वतंत्र न्यायपालिका की स्थापना; देश की पुलिस व्यवस्था की मरम्मत; और एक लोकतांत्रिक पाकिस्तान के लिए आतंकवाद विरोधी दृष्टि.


title: इमरान ख़ान

text: ख़ान ने राजनीति में अपने प्रवेश के फ़ैसले का श्रेय एक आध्यात्मिक जागरण को दिया है, जो उनके क्रिकेट कॅरियर के अंतिम वर्षों में शुरू हुए इस्लाम के सूफ़ी संप्रदाय के एक फ़कीर के साथ उनकी बातचीत से जागृत हुआ। "मैंने कभी शराब या सिगरेट नहीं पी, लेकिन मैं अपने हिस्से का जश्न मनाया करता था। मेरे आध्यात्मिक विकास में एक अवरोध था," अमेरिका के "वाशिंगटन पोस्ट" को उन्होंने बताया। एक सांसद के रूप में, ख़ान ने कभी-कभी कट्टरपंथी धार्मिक पार्टियों के खेमे के साथ वोट दिया, जैसे मुत्तहिदा मजलिस-ए-अमल, जिसके नेता मौलाना फ़जल-उर-रहमान का उन्होंने 2002 में प्रधानमंत्री पद के लिए मुशर्रफ की उम्मीदवारी के खिलाफ़ समर्थन किया। रहमान एक तालिबान समर्थक मौलवी हैं, जिन्होंने अमेरिका के खिलाफ़ जेहाद का आह्वान किया है। पाकिस्तान में धर्म पर, ख़ान ने कहा है कि, "जैसे-जैसे समय बीतता है, धार्मिक विचार को भी विकसित करना चाहिए, लेकिन इसका विकास नहीं हो रहा है, यह पश्चिमी संस्कृति के खिलाफ़ प्रतिक्रिया कर रहा है और कई बार इसका विश्वास या धर्म से कोई लेना-देना नहीं होता."


title: इमरान ख़ान

text: ख़ान ने ब्रिटेन के "डेली टेलीग्राफ़" को बताया, "मैं चाहता हूं पाकिस्तान एक कल्याणकारी राज्य और क़ानून के शासन और एक स्वतंत्र न्यायपालिका के साथ एक वास्तविक लोकतंत्र बने." उनके द्वारा व्यक्त अन्य विचारों में शामिल है, सभी छात्रों द्वारा स्नातक स्तर की शिक्षा के बाद ग्रामीण क्षेत्रों में शिक्षण करते हुए एक साल बिताना और नौकरशाही में आवश्यकता से अधिक मौजूद कर्मचारियों को कम कर, उन्हें भी शिक्षण के लिए भेजना. उन्होंने कहा, "क्षेत्रीय स्तर पर लोगों को अधिकार संपन्न बनाने के लिए, हमें विकेंद्रीकरण की ज़रूरत है". जून 2007 में ख़ान ने सार्वजनिक रूप से भारतीय मूल के लेखक सलमान रुश्दी को नाईट की पदवी देने के लिए ब्रिटेन की निंदा की। उन्होंने कहा, "इस लेखक ने अपनी बेहद विवादास्पद पुस्तक "द सैटेनिक वर्सेज" लिख कर मुस्लिम समुदाय को जो चोट पहुंचाई है, उसके प्रति पश्चिमी सभ्यता को जागरूक रहना चाहिए."


title: इमरान ख़ान

text: पाकिस्तानी आम चुनाव, 2018 के परिणामस्वरूप, इमरान खान ने कहा कि वह पाकिस्तान बनाने की कोशिश करेंगे जो मोहम्मद अली जिन्नाह की विचारधारा पर आधारित है।


title: इमरान ख़ान

text: 1970 और 1980 के दशक के दौरान, ख़ान लंदन के एनाबेल्स और ट्रैम्प जैसे नाइट क्लबों की पार्टियों में निरंतर मशगूल होने के कारण, सोशलाइट के रूप में जाने गए, हालांकि वे दावा करते हैं कि उन्हें अंग्रेजी पबों से नफ़रत है और उन्होंने कभी शराब नहीं पी. उन्होंने सुज़ाना कॉन्सटेनटाइन, लेडी लीज़ा कैम्पबेल जैसे नवोदित युवा कलाकारों और चित्रकार एम्मा सार्जेंट के साथ रोमांस के कारण, लंदन गपशप कॉलमों में ख्याति बटोरी. उनके इन पूर्व गर्लफ्रेंड में से एक और गॉर्डन व्हाइट, हल के सामंत व्हाइट की बेटी ब्रिटिश उत्तराधिकारिणी सीता व्हाइट, कथित रूप से उनकी नाजायज़ बेटी की मां बनीं। अमेरिका में एक न्यायाधीश ने उनका टीरियन जेड व्हाइट के पिता होने को प्रमाणित किया, लेकिन ख़ान ने पितृत्व का खंडन किया है।


title: इमरान ख़ान

text: 16 मई 1995 को, 43 साल की उम्र में, खान ने 21 वर्षीय जेमिमा गोल्डस्मिथ से शादी की, पेरिस में उर्दू में आयोजित दो मिनट के समारोह में। एक महीने बाद, 21 जून को, इंग्लैंड में रिचमंड रजिस्ट्री कार्यालय में एक सिविल समारोह में फिर से विवाह हुआ। जेमीमा इस्लाम में परिवर्तित इस जोड़े के दो बेटे सुलेमान ईसा और कासिम हैं।


title: इमरान ख़ान

text: अफवाहें फैल गईं कि जोड़े की शादी संकट में थी। गोल्डस्मिथ ने पाकिस्तानी समाचार पत्रों में विज्ञापन प्रकाशित करके अफवाहों से इंकार कर दिया। 22 जून 2004 को, यह घोषणा की गई कि दंपति ने नौ साल की शादी समाप्त कर दी थी क्योंकि यह "जेमिमा पाकिस्तान में जीवन के अनुकूल होने के लिए मुश्किल था"।


title: इमरान ख़ान

text: जनवरी 2015 में, यह घोषणा की गई कि खान ने इस्लामाबाद में अपने निवास पर एक निजी निकहा समारोह में ब्रिटिश-पाकिस्तानी पत्रकार रेहम खान से विवाह किया था। हालांकि, रेहम खान बाद में अपनी आत्मकथा में कहता है कि वास्तव में उन्होंने अक्टूबर 2014 में शादी कर ली लेकिन घोषणा केवल जनवरी में हुई थी। 22 अक्टूबर को, उन्होंने तलाक के लिए फाइल करने के अपने इरादे की घोषणा की।


title: इमरान ख़ान

text: 2016 के मध्य में, 2017 के अंत और 2018 की शुरुआत में, रिपोर्ट उभरी कि खान ने अपने आध्यात्मिक सलाहकार बुशरा मनेका से विवाह किया था। खान, पीटीआई सहयोगी और बुशरा मनेका परिवार के सदस्य ने अफवाह से इंकार कर दिया। खान ने अफवाह फैलाने के लिए मीडिया को "अनैतिक" कहा, और पीटीआई ने समाचार चैनलों के खिलाफ शिकायत दायर की जिसने इसे प्रसारित किया था। 7 जनवरी 2018 को, हालांकि, केंद्रीय सचिवालय ने एक बयान जारी किया कि खान ने बुशरा मनेका को प्रस्ताव दिया था, लेकिन उसने अभी तक अपना प्रस्ताव स्वीकार नहीं किया था। 18 फरवरी 2018 को, पीटीआई ने पुष्टि की कि खान ने मणिका से विवाह किया है।


title: इमरान ख़ान

text: खान बनी गाला में अपने विशाल फार्महाउस में रहते हैं। नवंबर 2009 में, खान ने बाधा को दूर करने के लिए लाहौर के शौकत खानम कैंसर अस्पताल में आपातकालीन सर्जरी की।


title: इमरान ख़ान

text: ख़ान को अक्सर एक हल्के राजनीतिक और पाकिस्तान में एक बाहरी सेलिब्रिटी के रूप में खारिज किया जाता है, जहां राष्ट्रीय समाचार पत्र भी उन्हें एक "विघ्नकर्ता राजनेता" के रूप में उद्धृत करते हैं। MQM राजनैतिक पार्टी (?) ने कहा है कि ख़ान "एक बीमार व्यक्ति हैं, जो राजनीति में पूरी तरह विफल रहे हैं और सिर्फ़ मीडिया कवरेज के कारण ज़िंदा हैं". राजनीतिक पर्यवेक्षकों का कहना है कि जो भीड़ वे बटोरते हैं वह उनके क्रिकेट सेलिब्रिटी होने के कारण आकर्षित होती है और ख़बरों के अनुसार लोग उन्हें एक गंभीर राजनीतिक प्राधिकारी के बजाय एक मनोरंजक व्यक्ति के रूप में देखते हैं। राजनीतिक शक्ति या एक राष्ट्रीय आधार बनाने में उनकी विफलता के लिए, आलोचकों और पर्यवेक्षकों ने उनकी राजनीतिक परिपक्वता में कमी और भोलेपन को जिम्मेदार ठहराया है। अख़बार के स्तंभकार अयाज़ अमीर ने अमेरिकी "वॉशिंगटन पोस्ट" को बताया, "[ख़ान] में वह राजनीतिक बात नहीं है, जो आग लगा दे."


title: इमरान ख़ान

text: इंग्लैंड के "द गार्जियन" अख़बार ने ख़ान को एक "दयनीय राजनेता" के रूप में वर्णित किया है, यह देखते हुए कि "1996 में राजनीति में प्रवेश करने के बाद से ख़ान के विचार और संबंध, बारिश में एक रिक्शे की तरह विचलित और फिसले हैं।... एक दिन वह लोकतंत्र का उपदेश देते हैं, पर दूसरे ही दिन प्रतिक्रियावादी मुल्लाओं को वोट देते हैं।" ख़ान के खिलाफ़ लगातार उठाया जाने वाला आरोप, पाखंड और अवसरवाद का है, जिसमें वह भी शामिल है, जो उनके जीवन का "प्लेबॉय से शुद्धतावादी U-टर्न" कहलाता है।"


title: इमरान ख़ान

text: पाकिस्तान के सबसे सम्मानित राजनीतिक आलोचकों में से एक, नजम सेठी ने कहा कि, "इमरान ख़ान की अधिकांश कहानी, उनकी कही गई पिछली बातों पर उलटे पांव लौटने से जुड़ी है और यही वजह है कि यह लोगों को प्रेरित नहीं करती." ख़ान का राजनीतिक आमूल नीति-परिवर्तन, 1999 में मुशर्रफ़ के सैन्य अधिग्रहण के प्रति उनके समर्थन के बाद, उनकी मुखर आलोचना से निर्मित है। इसी तरह, ख़ान, पूर्व प्रधानमंत्री नवाज़ शरीफ़ के सत्ता काल में उनके आलोचक थे, जिन्होंने उस समय कहा था: "हमारे वर्तमान प्रधानमंत्री एक फासीवादी मनोवृत्ति के हैं और संसद के सदस्य, सत्तारूढ़ दल के खिलाफ़ नहीं जा सकते. हमें लगता है कि हर दिन जब वे सत्ता में बने हैं, देश अधिक अराजकता में डूबता जा रहा है।" फिर भी, वे 2008 में शरीफ़ के साथ मुशर्रफ़ के खिलाफ़ एकजुट हो गए। "क्या असली इमरान कृपया खड़े होंगे" शीर्षक के एक कॉलम में पाकिस्तानी स्तंभकार अमीर जिया ने PTI कराची के एक नेता को यह कहते उद्धृत किया, "यहां तक कि हमें भी यह पता लगाना मुश्किल हो रहा है कि असली इमरान कहां हैं। वह जब पाकिस्तान में होता है तो सलवार-कमीज पहनता है और देसी उपदेश और धार्मिक मूल्यों की शिक्षा देता है, लेकिन ब्रिटेन और पश्चिम की दूसरी जगहों पर अभिजात वर्ग के साथ कंधे से कंधा मिलाते वक्त खुद को पूरी तरह से बदल लेता है।


title: इमरान ख़ान

text: 2008 में, 2007 के हॉल ऑफ़ शेम अवार्ड के हिस्से के रूप में, पाकिस्तान की "न्यूज़लाइन" पत्रिका ने ख़ान को "मीडिया का सबसे अयोग्य दुलारा होने के लिए पेरिस हिल्टन पुरस्कार" दिया गया। ख़ान के प्रशस्ति पत्र पर लिखा था: "वे एक ऐसी पार्टी के नेता हैं, जिसे राष्ट्रीय विधानसभा में एक सीट धारण करने का गौरव प्राप्त है, (और) अपने राजनीतिक प्रभाव के विपरीत मीडिया कवरेज पाते हैं।" ख़ान की सेवानिवृत्ति के बाद की गतिविधियों द्वारा इंग्लैंड में अर्जित कवरेज को वर्णित करते हुए, जहां उन्होंने एक क्रिकेट सितारे और रात्रि क्लब में नियमित रूप से जाने वाले के रूप में अपना नाम बनाया, "द गार्जियन" ने कहा "ख़तरे से जुड़ा निहायती बकवास है। यह एक महान (और महानतम रूप से दीन) तीसरी दुनिया के देश को एक गपशप-कॉलम से जोड़ता है। ऐसी निरर्थकता से हमारा दम घुट सकता है।"


title: इमरान ख़ान

text: 2008 के आम चुनावों के बाद, राजनीतिक स्तंभकार आजम खलील ने ख़ान को, जो महान क्रिकेट व्यक्तित्व के रूप में आज भी सम्मानित हैं, "पाकिस्तान की राजनीति में अत्यन्त विफल" के रूप में संबोधित किया है। "फ्रंटियर पोस्ट" में लिखते हुए, खलील ने कहा: "इमरान ख़ान के पास समय है और फिर से उन्होंने अपनी राजनीतिक दिशा परिवर्तित की है और इस समय उनकी कोई राजनैतिक विचारधारा नहीं है और इसलिए जनता के एक बड़े तबके द्वारा गंभीरता से नहीं लिए जाते."


title: इमरान ख़ान

text: 2010 में, एक पाकिस्तानी उत्पादन घर ने खान के जीवन के आधार पर एक जीवनी फिल्म बनाई, जिसका शीर्षक कप्तान: द मेकिंग ऑफ ए लीजेंड। शीर्षक 'कप्तान' के लिए उर्दू है, जिसमें पाकिस्तान की क्रिकेट टीम के साथ खान की कप्तानी और करियर दर्शाया गया है, जिसने उन्हें 1992 के क्रिकेट विश्व कप में जीत के साथ-साथ घटनाओं को जन्म दिया जो उनके जीवन को आकार देते थे; क्रिकेट में एक प्लेबॉय लेबल करने के लिए उपहासित होने से; पाकिस्तान में पहले कैंसर अस्पताल के निर्माण में अपने प्रयासों और प्रयासों के लिए अपनी मां की दुखद मौत से; नामल विश्वविद्यालय के निर्माण के लिए ब्रैडफोर्ड विश्वविद्यालय के पहले चांसलर होने से।


title: इमरान ख़ान

text: 1992 में, ख़ान को पाकिस्तान के प्रतिष्ठित नागरिक पुरस्कार, हिलाल-ए-इम्तियाज़ से सम्मानित किया गया। इससे पहले उन्होंने 1983 में राष्ट्रपति का प्राइड ऑफ़ परफार्मेंस पुरस्कार प्राप्त किया था। ख़ान ऑक्सफोर्ड विश्वविद्यालय के प्रसिद्ध खिलाड़ियों की सूची में शामिल हैं और ऑक्सफोर्ड केबल कॉलेज के मानद सदस्य रहे हैं। 7 दिसम्बर, 2005 को ख़ान ब्रैडफोर्ड विश्वविद्यालय के पांचवें कुलपति नियुक्त किये गए, जहां वे बॉर्न इन ब्रैडफोर्ड अनुसंधान परियोजना के संरक्षक भी हैं।


title: इमरान ख़ान

text: अंग्रेज़ प्रथम श्रेणी क्रिकेट में प्रमुख ऑल-राउंडर होने के कारण ख़ान को 1980 और 1976 में द क्रिकेट सोसायटी वेदरऑल पुरस्कार से सम्मानित किया गया। 1983 में उन्हें विसडेन क्रिकेटर ऑफ़ द इयर, 1985 में ससेक्स क्रिकेट सोसाइटी प्लेयर ऑफ़ द इयर और 1990 में भारतीय क्रिकेट वर्ष का क्रिकेटर घोषित किया गया। ख़ान को वर्तमान में ESPN लेजेंड्स ऑफ़ क्रिकेट की सार्वकालिक सूची में 8वें स्थान पर रखा गया है। 5 जुलाई, 2008 को कराची में एशियाई क्रिकेट परिषद (ACC) के उद्घाटन पुरस्कार समारोह में विशेष रजत जयंती पुरस्कार प्राप्त करने वाले कई दिग्गज एशियाई क्रिकेटरों में से ख़ान एक थे।


title: इमरान ख़ान

text: कई अंतर्राष्ट्रीय धर्मार्थ कार्यों के लिए एक सभापति के रूप में और पूरी भावना के साथ और व्यापक तौर पर निधि संचय की गतिविधियों में कार्य करने के लिए 8 जुलाई, 2004 को, लंदन में 2004 के एशियन जुएल अवार्ड में ख़ान को लाइफ़-टाइम एचीवमेंट अवार्ड से सम्मानित किया गया। 13 दिसम्बर, 2007 को पाकिस्तान में पहला कैंसर अस्पताल स्थापित करने में उनके प्रयासों के लिए ख़ान को कुवालालंपुर में एशियाई खेल पुरस्कारों के अर्न्तगत ह्युमेनिटेरियन अवार्ड से नवाज़ा गया। 2009 में, अंतर्राष्ट्रीय क्रिकेट परिषद के शताब्दी उत्सव में ख़ान, उन पचपन क्रिकेट खिलाड़ियों में से एक थे, जिन्हें ICC हॉल ऑफ़ फेम में शामिल किया गया।


title: इमरान ख़ान

text: ख़ान कभी-कभी क्रिकेट और पाकिस्तानी राजनीति पर ब्रिटेन के समाचार पत्रों के लिए संपादकीय विचारों का योगदान करते हैं। उन्होंने पांच कथेतर साहित्य भी प्रकाशित किए हैं, जिनमें पैट्रिक मर्फी के साथ सह-लिखित एक आत्मकथा भी शामिल है। 2008 में यह उद्घाटित किया गया कि ख़ान ने अपनी दूसरी पुस्तक, "इंडस जर्नी: अ पर्सनल व्यू ऑफ़ पाकिस्तान" नहीं लिखी है। इसके बजाय, क़िताब के प्रकाशक जेरेमी लुईस ने एक संस्मरण में यह रहस्योद्घाटन किया कि उन्हें ख़ान के लिए क़िताब लिखनी पड़ी.लुईस याद करते हैं कि जब उन्होंने ख़ान को प्रकाशनार्थ अपना लेखन दिखाने के लिए कहा, तो "उन्होंने मुझे एक चमड़े के कवरवाली नोटबुक या डायरी दी, जिसमें थोड़ा-बहुत संक्षेप में लिखे और आत्मकथात्मक अंश थे। मुझे, उसे पढ़ने में ज्यादा से ज्यादा पांच मिनट लगे; और जल्दी ही यह स्पष्ट हो गया कि हमें इतने के साथ ही आगे जाना होगा।


title: साजन (1991 फ़िल्म)

text: साजन 1991 में बनी हिन्दी भाषा की प्रेमकहानी फ़िल्म है जिसका निर्देशन लॉरेंस डिसूज़ा द्वारा किया गया है और सलमान खान, संजय दत्त और माधुरी दीक्षित इसमें मुख्य भूमिकाओं में है। रीलिज होने के बाद फिल्म सुपरहिट साबित हुई थी और इसका संगीत भी खूब सराहा गया था।


title: साजन (1991 फ़िल्म)

text: अमन (संजय दत्त) एक गरीब, विकलांग अनाथ है जो अपने बचपन के दौरान से अमीर आकाश वर्मा (सलमान खान) से मित्रतापूर्ण है। आकाश के माता-पिता ने उसे अपनाया और उसे अपना परिवार का नाम दिया और आकाश और अमन भाइयों के रूप में बड़े हो गए। जबकि आकाश एक लड़कीबाज़ हैं, अमन कलम नाम "सागर" के तहत कविताओं को लिखता है। कविताओं को प्रकाशित किया जाता है और अमन बहुत लोकप्रिय हो जाता है। उसके प्रशंसकों में से एक पूजा सक्सेना (माधुरी दीक्षित) के नाम से एक युवा महिला है जो सागर से चिट्टी द्वारा संपर्क में है। आकाश पूजा से मिलता है और उसके साथ प्यार में पड़ जाता है। जब अमन को यह पता चल जाता है तो वह आकाश को सागर के रूप में पेश आने के लिए कहता है, जो वह करता है और पूजा और आकाश एक-दूसरे से प्यार करने लगते हैं। दिल टूटे अमन जानता है कि यद्यपि महिलाएँ उसकी कविता पसंद कर सकती हैं, फिर भी वे खुले तौर पर बाहर नहीं आ जाएंगी। जब वे उसकी विकलांगता देखेंगी तो उसे प्यार नहीं करेंगी। अंत में, आकाश को पता लगा कि अमन वास्तव में सागर है और पूजा से प्यार करता है, इसलिए वह अमन के लिए अपने प्यार का त्याग करने का फैसला करता है।


title: साजन (1991 फ़िल्म)

text: इस फिल्म के सभी गाने बहुत लोकप्रिय हुए। इसके संगीत के लिए संगीतकार नदीम श्रवण को फ़िल्मफ़ेयर का सर्वश्रेष्ठ संगीतकार का अवार्ड भी मिला था।


title: जम्मू और कश्मीर के राज्यपालों की सूची

text: जम्मू और कश्मीर के राज्यपालों की सूची में भारत के जम्मू और कश्मीर राज्य के राज्यपालों के नाम हैं। १९४७ में जब भारत स्वतन्त्र हुआ था तब महाराजा हरि सिंह कश्मीर के शासक थे। तकनीकी रूप से वे १७ नवम्बर १९५२ तक महाराज रहे, यद्यपि २० जून १९४९ के उनके पुत्र करण सिंग राज-प्रतिनिधि थे। १७ नवम्बर १९५२ से ३० मार्च १९६५ तक करण सिंह जम्मू-कश्मीर के राज्य प्रमुख थे। ३० मार्च १९६५ को वे राज्य के प्रथम राज्यपाल बने।


title: भारत में विमानक्षेत्रों की सूची

text: भारत में हवाई अड्डों की इस सूची में मौजूदा और पूर्व वाणिज्यिक और निजी हवाई अड्डे, फ्लाइंग स्कूल, कुछ रक्षा हवाई पट्टियां आदि शामिल हैं। नवंबर 2016 से एएआई के आंकड़ों के अनुसार, उड़ान-आरसीएस के तहत अनुसूचित वाणिज्यिक उड़ान संचालन के लिए निम्नलिखित को लक्षित किया जा रहा है, जिनमें शामिल हैं:


title: बंधन बैंक

text: ५०5बैंक शाखाओं के साथ इस बैंक की शुरुआत हुई। इस बैंक में २०२२ सर्विस सेंटर,५० ए टी एम और 61000 कर्मचारी हैं।


title: बंधन बैंक

text: वर्ष 2020 के अंत तक बैंक की 1052 शाखाएं और ए टी एम की संख्या २५० विकसित करने की योजना है। बैंक की ७१% शाखाये ग्रामीण क्षेत्रों में होंगी।


title: सरस्वती शिशु मंदिर

text: राष्ट्रीय स्वयंसेवक संघ द्वारा संचालित विद्या भारती के विद्यालयों को सरस्वती शिशु मंदिर एवं ""सरस्वती विद्या मंदिर"" कहते हैं। संघ परिवार सरस्वती शिशु मंदिर की शिक्षा प्रणाली को अभिनव रूप में मानते हुवे इसका प्रसार करता है। इसे अंतर्राष्ट्रीय स्तर पर भी प्रसिध्दि मिली है। विद्यार्थियों के सर्वांगीण विकास के लिए सरस्वती शिशु मंदिर अच्छा विकल्प स्वीकार किया जा सकता है। यहां क‌इ प्रकार कि प्रतियोगिता का आयोजन किया जाता है जैसे : बौद्धिक, शारीरिक, वैदिक मंच आदि ।


title: सरस्वती शिशु मंदिर

text: 1952 में संघ प्रेरणा से शिक्षा क्षेत्र को जीवन-साधना समझकर कुछ निष्ठावान लोग इस पुनीत कार्य में जुट गए। उन्होने नवोदित पीढ़ी को सुयोग्य शिक्षा और शिक्षा के साथ संस्कार देने के लिए “सरस्वती शिशु मंदिर” की आधारशिला गोरखपुर में में पक्की बाग़ में पांच रुपये मासिक किराये के भवन में रखी।इससे पूर्व कुरुक्षेत्र में 'गीता विद्यालय' की स्थापना 1946 में हो चुकी थी। मन की आस्था, ह्रदय का विकास, निश्चय की अडिगता तथा कल्पित स्वप्न को मन में लेकर कार्यकर्ताओं के साधना, तपस्या, परिश्रम व संबल के परिणामस्वरुप स्थान-स्थान पर “सरस्वती शिशु मंदिर” स्थापित होने लगे।


title: सरस्वती शिशु मंदिर

text: उत्तर प्रदेश में शिशु मंदिरों के संख्या तीव्र गति से बढ़ने लगी। इनके मार्गदर्शन एवं समुचित विकास के लिए 1958 में 'शिशु शिक्षा प्रबंध समिति' नाम से प्रदेश समिति का गठन किया गया। सरस्वती शिशु मंदिरों को सुशिक्षा एवं सद्संस्कारों के केन्द्रों के रूप में समाज में प्रतिष्ठा एवं लोकप्रियता प्राप्त होने लगी। अन्य प्रदेशों में भी जब विद्यालयों की संख्या बढ़ने लगी तो उन प्रदेशों में भी प्रदेश समितियों का गठन हुआ। पंजाब एवं चंडीगढ़ में सर्वहितकारी शिक्षा समिति, हरियाणा में हिन्दू शिक्षा समिति बनी। इसी प्रयत्न ने 1977 में अखिल भारतीय स्वरुप लिया और विद्या भारती संस्था का प्रादुर्भाव दिल्ली में हुआ। सभी प्रदेश समितियां विद्या भारती से सम्बद्ध हो गईं।


title: इमानुएल काण्ट

text: इमानुएल कांट (1724-1804) जर्मन वैज्ञानिक, नीतिशास्त्री एवं दार्शनिक थे। उसका वैज्ञानिक मत "कांट-लाप्लास परिकल्पना" (हाइपॉथेसिस) के नाम से विख्यात है। उक्त परिकल्पना के अनुसार संतप्त वाष्पराशि नेबुला से सौरमंडल उत्पन्न हुआ। कांट का नैतिक मत "नैतिक शुद्धता" (मॉरल प्योरिज्म) का सिद्धांत, "कर्तव्य के लिए कर्तव्य" का सिद्धांत अथवा "कठोरतावाद" (रिगॉरिज्म) कहा जाता है। उसका दार्शनिक मत "आलोचनात्मक दर्शन" (क्रिटिकल फ़िलॉसफ़ी) के नाम से प्रसिद्ध है।


title: इमानुएल काण्ट

text: इमानुएल कांट अपने इस प्रचार से प्रसिद्ध हुये कि मनुष्य को ऐसे कर्म और कथन करने चाहियें जो अगर सभी करें तो वे मनुष्यता के लिये अच्छे हों।


title: इमानुएल काण्ट

text: इमानुएल कांट जर्मनी के पूर्वी प्रशा प्रदेश के अंतर्गत, कोनिगुज़बर्ग (Königsland) नगर में घोड़े का साधारण साज बनानेवाले के घर 22 अप्रैल सन् 1724 ई. को पैदा हुए थे। कोनिगुज़बर्ग शहर आज रूस में है और अब इसका नाम कालिनिनग्राद Kaliningrad है। उसकी प्रारंभिक शिक्षा अपनी माता की देखरेख में हुई थी, जो अपने समय के "पवित्र मार्ग" (पायाटिज्म) नामक धार्मिक आंदोलन से बहुत प्रभावित थी। अतएव, अल्पायु में ही वह धर्मानुमोदित आचरण, सरल, सुव्यवस्थित एवं अध्यवसायपूर्ण जीवन में रुचि रखने लगा था। 16 वर्ष की आयु में, "कॉलेजियम फ़ीडेरिकियेनम" की शिक्षा समाप्त कर, वह कोनिग्ज़बर्ग के विश्वविद्यालय में प्रविष्ट हुआ, जहाँ छह वर्ष (1746 ई. तक) उसने भौतिकशास्त्र, गणित, दर्शन एवं धर्मशास्त्र का अध्ययन किया।


title: इमानुएल काण्ट

text: विश्वविद्यालय छोड़ने के बाद कांट नौ वर्षों के लिए, कोनिग्ज़बर्ग से 60 मील दूर, जुड्स्केन नामक गाँव में चला गया। वहाँ वह दो तीन परिवारों में अध्यापन कार्य कर अपनी जीविका चलाता और भौतिकशास्त्र तथा दर्शन में स्वाध्याय करता रहा। इस बीच उसके बहुत से लेख तथा लघुग्रंथ प्रकाशित हुए, जिनमें से दो–"जीवित शक्तियों के उचित अनुमान पर विचार" (थाट्स अपॉन द ट्रू एस्टिमेशन ऑव लिविंग फ़ोर्सेज़, 1747 ई.) तथा "सामान्य प्राकृतिक इतिहास एवं आकाशसंबंधी सिद्धांत" (जनरल नैचुरल हिस्ट्री ऐंड थ्योरी ऑव हेवेन, 1755 ई.) विशेष उल्लेख हैं। इनमें से प्रथम प्रकाशन में उसने रेने देकार्त (1596-1650 ई.) तथा गॉटफ़्रीड विल्हेल्म लीबनित्स (1646-1716 ई.) के सत्ता संबंधी विचारों का तथा दूसरे में न्यूटन तथा लीबनित्स के यांत्रिक एवं प्रयोजनतावादी विचारों का तथा दूसरे में न्यूटन तथा लीबनित्स के यांत्रिक एवं प्रयोजनतावादी विचारों में समन्वय करने का प्रयत्न किया था। उसने "डाक्टर लेजेंस" की उपाधि के निमित्त आवश्यक प्रबंध भी 1755 ई. में प्रस्तुत कर दिया था और कोनिग्ज़बर्ग विश्वविद्यालय ने उसे उक्त उपाधि प्रदान कर उसकी योग्यता प्रमाणित की थी। किंतु उसकी व्यक्तिगत समस्याओं में कोई परिवर्तन न हुआ। विश्वविद्यालय ने उसके नौ वर्ष के परिश्रम से प्रसन्न होकर उसे विशिष्ट व्याख्याता (प्राइवेट डोज़ेंट) नियुक्त कर लिया था, किंतु इस कार्य के लिए उसे वेतन कुछ भी नहीं मिलता था।


title: इमानुएल काण्ट

text: कांट ने, विषम परिस्थितियों के बावजूद, 1766 ई. तक विश्वविद्यालय की अवैतनिक रूप से सेवा की। 1758 ई. में उसने तर्क और दर्शन के मुख्य अध्यापक पद के लिए प्रार्थना की थी, किंतु वह असफल रहा। 1766 ई. में उसे अध्यापन के साथ-साथ सहायक पुस्तकालय प्रबंधक भी नियुक्त किया गया और अब उसे दस पौंड वार्षिक वेतन मिलने लगा। चार वर्षों तक कांट ने इस रूप में भी कार्य किया, किंतु उसने अध्ययन चिंतन और लेखन कार्य जारी रखा। "प्राइवेट डोज़ेंट" नियुक्त होने के बाद से 1770ई तक उसके पाँच प्रकरण ग्रंथ प्रकाशित हुए–


title: इमानुएल काण्ट

text: उपर्युक्त ग्रंथों के शीर्षकों से पता चलता है कि 1755 और 1770 ई. के बीच का समय कांट के विचारों के निर्माण का था। सन् 1770 ई. में प्रकाशित लातीनी स्थापनालेख (डिज़र्टेशन)–"संसार की समझ और बुद्धि के आकार एवं सिद्धांत" (दी मुंदी सेंसिबिलिस एत इंतेलीजिबिलिस फ़ार्मा एत प्रिंसिपिइस) से उसका चिंतन व्यवस्थित रूप में विकसित होता दिखाई देता है। इसी वर्ष, वह कोनिग्ज़बर्ग विश्वविद्यालय में तर्क और दर्शन के उसी अध्यापक पद पर नियुक्त हुआ, जिसके लिऐ उसे 12 वर्ष पूर्व निराश होना पड़ा था। पहले से अब वह चिंतामुक्त भी हो गया था क्योंकि उसे 60 पौंड वार्षिक वेतन मिलने लगा था। उन दिनों इतना वेतन सम्मानित अध्यापकों को ही दिया जाता था। ग्रंथों के प्रकाशन से भी कोई बड़ी धनराशि नहीं प्राप्त होती थी। अपने "क्रिटीक ऑव प्योर रीज़न" से कांट को केवल 30 पौंड आय हुई थी। किंतु, भौतिक सुखों की आकांक्षा न कर, 1796 ई. तक वह सक्रिय रूप से संसार के ज्ञानकोश की अभिवृद्धि के निमित्त प्रयत्न करता रहा।


title: इमानुएल काण्ट

text: इन 26 वर्षों में से आदि के 12 वर्ष उसने केवल एक पुस्तक ""शुद्ध बुद्धि की समीक्षा" (क्रिटिक ऑव प्योर रीज़न) के लिखने में व्यतीत किए। उक्त ग्रंथ 1781 ई. में प्रकाशित हुआ था। कांट के प्रौढ़ ग्रंथों में यह सर्वश्रेष्ठ दार्शनिक ग्रंथ माना जाता है। इस काल के अन्य ग्रंथ "प्रत्येक भावी दर्शन की भूमिका" (प्रोलेगोमेना टु एव्री फ़्यूचर मेटाफ़िज़िक, 1783), "नीतिदर्शन की पृष्ठभूमि" (द ग्राउंड वर्क ऑव द मेटाफ़िज़िक्स ऑव मॉरल्स, 1786), "प्राकृतिक विज्ञान के दार्शनिक आधार" (मेटाफ़िज़िकल फ़ाउंडेशंस ऑव नैचुरल साइस, 1787), "व्यावहारिक बुद्धि की समीक्षा" (क्रिटोक ऑव प्रैक्टिकल रीज़न, 1788), "निर्णय की समीक्षा" (क्रिटाक ऑव जजमेंट, 1790), "केवल बुद्धि द्वारा सीमित धर्म" (रिलीजन विदिन द लिमिट्स ऑव मिअर रीज़न, 1793), तथा "शाश्वत शांति पर" (आन एवरलास्टिंग पीस, 1795)।


title: इमानुएल काण्ट

text: 1796 ई. के बाद भी वह अध्ययन, चिंतन एवं लेखन में व्यस्त रहा किंतु उसके जीवन के ये आठ वर्ष बड़ी दयनीय दशा में व्यतीत हुए। उसकी स्मृति इतनी क्षीण हो गई थी कि उसे छोटी-मोटी बातें भी लिखकर याद रखनी पड़ती थीं। स्वयं अपने घर की देखभाल करने की शक्ति उसमें नहीं थी; विवाह उसने किया नहीं था, किंतु 42 वर्ष के अध्यापन काल में उसने अपने सहयोगियों एवं विद्यार्थियों पर अच्छा प्रभाव डाला था। अतएव मित्रों एवं शिष्यों से उसे अपने जीवन के अंतिम भाग में काफी सहायता एवं सहानुभूति प्राप्त हुई। सन् 1801 ई. के बाद तो वह बहुत ही अशक्त हो गया था, किंतु अंतिम तीन वर्षों में वेसियांस्की नामक उसके शिष्य ने साथ रहकर अहर्निश उसकी देखभाल की।


title: इमानुएल काण्ट

text: इतना कार्य करने के बाद 12 फ़रवरी 1804 ई. को कोनिग्ज़बर्ग में उसकी मृत्यु हुई। कांट का व्यक्तिगत जीवन अटल नियमों से जकड़ा हुआ था। प्रात:काल से संध्या तक उसके सभी काम निश्चित समय पर होते थे। भोजन के समय के संलाप के भी नियम थे। पाश्चात्य दार्शनिकों में से अधिकांश भ्रमणशील रहे हैं, किंतु कांट अपने नगर से जीवन भर में अधिक से अधिक साठ मील गया था। फिर भी उसका दृष्टिकोण संकुचित न था। वह केवल बौद्धिक चिंतक न था, उसने सुकरात और पाइथागोरस की भाँति जीवन में अपने दार्शनिक विचारों को स्थान दिया था। हाइने नामक जर्मन कवि ने कांट के दार्शनिक जीवन की प्रशंसा में ऐसी बातें कही हैं जो उसे सनकी सिद्ध करती हैं, किंतु, उसके विचारों ने उत्तरवर्ती दर्शन को इतना प्रभावित किया कि कांट के अध्येता उसे दर्शन में एक नवीन युग का प्रवर्तक मानते हैं।


title: श्राद्ध

text: श्राद्ध हिन्दू एवं अन्य भारतीय धर्मों में किया जाने वाला एक कर्म है जो पितरों के प्रति श्रद्धा और कृतज्ञता अभिव्यक्त करने तथा उन्हें याद करने के निमित्त किया जाता है। इसके पीछे मान्यता है कि जिन पूर्वजों के कारण हम आज अस्तित्व में हैं, जिनसे गुण व कौशल, आदि हमें विरासत में मिलें हैं, उनका हम पर न चुकाये जा सकने वाला ऋण हैं। वे हमारे पूर्वज पूजनीय हैं। गीता जी के अध्याय ९ श्लोक २५ के अनुसार पितर पूजने वाले पितरों को, देेव पूजने वाले देवताओं को और परमात्मा को पूजने वाले परमात्मा को प्राप्त होते हैं। अर्थात् मनुष्य को उसी की पूजा करने के लिए कहा है जिसे पाना चाहता है अर्थात समझदार इशारा समझ सकता है कि परमात्मा को पाना ही श्रेष्ठ है। अतः अन्य पूजाएं (देवी-देवता और पितरों की) छोड़ कर सिर्फ परमात्मा की पूजा करें।


title: श्राद्ध

text: हिन्दू धर्म के मार्कण्डेय पुराण (गीता प्रैस गोरखपुर से प्रकाशित पेज 237 पर है, जिसमें मार्कण्डेय पुराण तथा ब्रह्म पुराणांक एक साथ जिल्द किया है) में भी श्राद्ध के विषय मे एक कथा का वर्णन मिलता है जिसमे एक रूची नाम का ब्रह्मचारी साधक वेदों के अनुसार साधना कर रहा था। वह जब 40 वर्ष का हुआ तब उसे अपने चार पूर्वज जो मनमाना आचरण व शास्त्र विरुद्ध साधना करके पितर बने हुए थे तथा कष्ट भोग रहे थे, दिखाई दिए। “पितरों ने उससे कहा कि बेटा रूची शादी करवा कर हमारे श्राद्ध निकाला करो, हम तो दुःखी हो रहे हैं। इस पर रूची ऋषि बोले कि पित्रामहो वेद में क्रिया या कर्म काण्ड मार्ग (श्राद्ध, पिण्ड भरवाना आदि) को मूर्खों की साधना कहा है। फिर आप मुझे क्यों उस गलत(शास्त्रविधि रहित) रास्ते पर लगा रहे हो। इस पर पितरों ने कहा कि बेटा आपकी बात सत्य है कि वेदों में पितर पूजा, भूत पूजा के साथ साथ देवी देवताओं की पूजा को भी अविद्या की संज्ञा दी है।


title: श्राद्ध

text: माता और पिता दोनों का श्राद्ध उनके देहावसान के दिन हिन्दू पंचांग के अनुसार किया जाता है। इसके अलावा प्रतिवर्ष श्राद्ध पक्ष (या पितृपक्ष में सभी पितरों के लिए श्राद्ध किया जाता है। 'पितर' से आधय माता-पिता, नाना-नानी, दादी-दादी, और उनके पहले उत्पन्न सभी सम्बन्धी (मातृपक्ष और पितृपक्ष दोनों के) हैं।


title: श्राद्ध

text: पूर्वज पूजा की प्रथा विश्व के अन्य देशों की भाँति बहुत प्राचीन है। यह प्रथा यहाँ वैदिक काल से प्रचलित रही है। विभिन्न देवी देवताओं को संबोधित वैदिक ऋचाओं में से अनेक पितरों तथा मृत्यु की प्रशस्ति में गाई गई हैं। पितरों का आह्वान किया जाता है कि वे पूजकों (वंशजों) को धन, समृद्धि एवं शक्ति प्रदान करें। पितरों को आराधना में लिखी ऋग्वेद की एक लंबी ऋचा (१०.१४.१) में यम तथा वरुण का भी उल्लेख मिलता है। पितरों का विभाजन वर, अवर और मध्यम वर्गों में किया गया है (कृ. १०.१५.१ एवं यजु. सं. १९४२)। संभवत: इस वर्गीकरण का आधार मृत्युक्रम में पितृविशेष का स्थान रहा होगा। ऋग्वेद (१०.१५) के द्वितीय छंद में स्पष्ट उल्लेख है कि सर्वप्रथम और अंतिम दिवंगत पितृ तथा अंतरिक्षवासी पितृ श्रद्धेय हैं। सायण के टीकानुसार श्रोत संस्कार संपन्न करने वाले पितर प्रथम श्रेणी में, स्मृति आदेशों का पालन करने वाले पितर द्वितीय श्रेणी में और इनसे भिन्न कर्म करने वाले पितर अंतिम श्रेणी में रखे जाने चाहिए।


title: श्राद्ध

text: ऐसे तीन विभिन्न लोकों अथवा कार्यक्षेत्रों का विवरण प्राप्त होता है जिनसे होकर मृतात्मा की यात्रा पूर्ण होती है। ऋग्वेद (१०.१६) में अग्नि से अनुनय है कि वह मृतकों को पितृलोक तक पहुँचाने में सहायक हो। अग्नि से ही प्रार्थना की जाती है कि वह वंशजों के दान पितृगणों तक पहुँचाकर मृतात्मा को भीषण रूप में भटकने से रक्षा करें। ऐतरेय ब्राह्मण में अग्नि का उल्लेख उस रज्जु के रूप में किया गया है जिसकी सहायता से मनुष्य स्वर्ग तक पहुँचता है। स्वर्ग के आवास में पितृ चिंतारहित हो परम शक्तिमान् एवं आनंदमय रूप धारण करते हैं। पृथ्वी पर उनके वंशज सुख समृद्धि की प्राप्ति के हेतु पिंडदान देते और पूजापाठ करते हैं। वेदों में पितरों के भयावह रूप की भी कल्पना की गई है। पितरों से प्रार्थना की गई है कि वे अपने वंशजों के निकट आएँ, उनका आसन ग्रहण करें, पूजा स्वीकार करें और उनके क्षुद्र अपराधों से अप्रसन्न न हों। उनका आह्वान व्योम में नक्षत्रों के रचयिता के रूप में किया गया है। उनके आशीर्वाद में दिन को जाज्वल्यमान और रजनी को अंधकारमय बताया है। परलोक में दो ही मार्ग हैं : देवयान और पितृयान। पितृगणों से यह भी प्रार्थना है कि देवयान से मर्त्यो की सहायता के लिये अग्रसर हों (वाज. सं. १९.४६)।


title: श्राद्ध

text: संहिताओं और ब्राह्मणों की बहुत सी पंक्तियों में मृत्यु के प्रति मिलता है। पहला जन्म साधारण जन्म है। पिता की मृत्यु के उपरांत पुत्र में ओर पुत्र के बाद पौत्र में जीवन की जो निरंतरता बनी रहती है उसे दूसरे प्रकार का जन्म माना गाया है। मृत्युपरांत पुनर्जन्म तीसरे प्रकार का जन्म है। कौशीतकी में ऐसे व्यक्तियों का उल्लेख है जो मृत्यु के पश्चात् चंद्रलोक में जाते हैं और अपने कार्य एवं ज्ञानानुसार वर्षा के माध्यम से पृथ्वी पर कीट पशु, पक्षी अथवा मानव रूप में जन्म लेते हैं। अन्य मृत्क देवयान द्वारा अग्निलोक में चले जाते हैं।


title: श्राद्ध

text: छांदोग्य के अनुसार ज्ञानोपार्जन करने वाले भले व्यक्ति मृत्युपरांत देवयान द्वारा सर्वोच्च ब्राह्मण पद प्राप्त करते हैं। पूजापाठ एवं जनकार्य करने वाले दूसरी श्रेणी के व्यक्ति रजनी और आकाश मार्ग से होते हुए पुन: पृथ्वी पर लौट आते हैं और इसी नक्षत्र में जन्म लेते हैं।


title: श्राद्ध

text: स्मृतियों एवं पुराणों में भी आत्मासंसरण संबंधी विश्वास पाए जाते हैं और इनमें भी पितृर्पण के हेतु श्राद्धसंस्कारों की महत्ता परिलक्षित होती है। मृत्युपरांत पितृ-कल्याण-हेतु पहले दिन दस दान और अगले दस ग्यारह दिन तक अन्य दान दिए जाने चाहिए। इन्हीं दानों की सहायता से मृतात्मा नई काया धारण करती है और अपने कर्मानुसार पुनरावृत्त होती है। पितृपूजा के समय वंशज अपने लिये भी मंगलकामना करते हैं।


title: श्राद्ध

text: प्रथम दस दानों का प्रयोजन मृतकों का अध्यात्मनिर्माण है। मृत्यु के ११वें दिन एकोद्दिष्ट नामक दान दिया जाता है अगले दो मास में प्रत्येक मास एक बार और अगले १२ मासों में प्रत्येक छह मास की समाप्ति पर एक अंतिम दान द्वारा इन संस्कारों की कुल संख्या १६ कर दी जाती है। श्राद्ध संस्कारों के संपन्न हो जाने पर पहला शरीर नष्ट हो जाता है और आगामी अनुभवों के लिये नए शरीर का निर्माण होता है। वेदवर्णित कर्तव्यों में श्राद्धसंस्कारों का विशेष स्थान है। कर्तव्यपरायणता के हित में वंशजों द्वारा इनका पालन आवश्यक है। आज भी प्रत्येक हिंदू इस कर्तव्य का पालन वैदिक रीति के अनुसार करता है।


title: श्राद्ध

text: इस प्रथा के दार्शनिक आधार की पहली मान्यता मनुष्य में आध्यात्मिक तत्व की अमरता है। आत्मा किसी सूक्ष्म शारीरिक आकार में प्रभावाित होती है और इस आकार के माध्यम से ही आत्मा का संसरण संभव है। असंख्य जन्ममरणोपरांत आत्मा पुनरावृत्ति से मुक्त हो जाती है। यद्यपि आत्मा के संसरण का मार्ग पूर्वकर्मों द्वारा निश्चित होता है तथापि वंशजों द्वारा संपन्न श्राद्धक्रियाओं का माहात्म्य भी इसे प्रभावित करता है। बौद्ध धर्म में दो जन्मों के बीच एक अंत:स्थायी अवस्था की कल्पना की गई है जिसमें आत्मा के संसरण का रूप पूर्वकर्मानुसार निर्धारित होता है। पुनर्जन्म में विश्वास हिंदू, बौद्ध तथा जैन तीनों चिंतनप्रणलियों में पाया जाता है। हिंदू दर्शन की चार्वाक पद्धति इस दिशा में अपवादस्वरूप है। अन्यथा पुनर्जन्म एवं पितरों की सत्ता में विश्वास सभी चिंतनप्रणालियों और वर्तमान पढ़ अपढ़ सभी हिंदुओं में समान रूप से पाया जाता है।


title: श्राद्ध

text: मालाबार के नायरों में मृतकों को दान देने की रस्म दाहसंस्कार के अगले दिन प्रारंभ की जाती है और पूरे सप्ताह भर चलती है। उत्तरी भारत की नीची जातियों में मृतकों को भोजन देने की प्रथा प्रचलित है। गोंड जाति में दाहसंस्कार संबंधी रस्मों की अवधि केवल तीन दिन है। इन रस्मों की समाप्ति पर शोककर्ता स्नान और क्षोर द्वारा शुद्ध हो पितरों को दूध और अन्न का तर्पण करते हैं। नेपाल में 'कमो' लोहारों में मृत्यु के ११वें दिन मृतक के संबंधियों के भोज का आयोजन किया जाता है। किंतु भोजन प्रारंभ होने के पूर्व प्रत्येक व्यंजन का थोड़ा थोड़ा अंश एक पत्तल पर निकालकर मृत आत्मा के लिये जंगल में भेज दिया जाता है। पत्तल ले जानेवाला व्यक्ति उसे तब तक दृष्टि से ओझल नहीं होने देता जब तक पत्तल में रखे भोजन पर कोई मक्खी या कीड़ा न बैठ जाए। ऐसा होने पर पत्तल को किसी भारी पत्थर से ढक कर वह व्यक्ति अपने साथ लाया भोजन जंगल में ही रख देता है। तदुपरांत वह गाँव में जाकर संबंधियों को मृतात्मा द्वारा उनके दान की स्वीकृति की सूचना देता है और तब भोज प्रारंभ होता है। मक्त ओरांव मृतक के अस्थि अवशेषों को शवस्थान में गाड़कर सुरक्षित रखते हैं। दिवंगत पुरखों को सूअर का मांस और ढेरों चावल भेंट में चढ़ाए जाते हैं और उठते बैठते, भोजन या धूम्रपान के अवसर पर उनका स्मरण किया जाता है। मल पहाड़ियाँ जाति में पूर्वजों की तुलना उन काष्ठस्तंभों से की जाती है जो मकान की छत को सहारा देते हैं। शव को गाड़ते समय मेछ लोग मृतात्मा की तृप्ति के लिये कब्र पर आग जलाकर उसमें भोजन और पेय पदार्थों की आहुति देते हैं। मल पहाड़ियाँ भी अक्टूबर नवंबर मास में कालीपूजा की रात्रि को मृत पुरखों के सम्मान में सूखे सन की बत्तियाँ जलाते हैं। उत्तरी भारत के अन्य भागों में इस प्रकार की रीतियाँ प्रचलित हैं। मिर्जापुर के घासिया पाँच पत्तलों में प्रतिदिन भोजन सजाकर पुरखों को भेंट चढ़ाते हैं और उनसे प्रार्थना करते हैं कि वे उनकी भेंट स्वीकार कर अपने वंशजों और पशुधन पर कृपादृष्टि रखें। कोलों में मृतात्मा को मुर्गे की बलि देते हैं। वे बलिस्थल पर शराब छिड़ककर संतति की सुरक्षा की प्रार्थना करते हैं। राजी लोग सिर, दाढ़ी और मूँछों के बाल मुँडाकर उन्हें पूर्वजों की भेंट स्वरूप कब्र पर छोड़ देते हैं। खानाबदोश और पूर्व अपराधोपजीवी नट कबीले के लोग नदी के तट पर भोजन बनाते हैं और कपड़ा बिछा उसपर मृतात्मा के बैठने की प्रतीक्षा करते हैं। मृतक का निकटतम संबंधी एक कुल्हड़ और धुरी हाथ में लेकर नदी में डुबकी लगाता है। वह तब तक जल से बाहर नहीं आता जब तक सिर पर रखा कुल्हड़ भर न जाए। कुल्हड़ को कपड़े पर रख, उसके चारों कोनों का भी ऐसे कुल्हड़ों से दबा दिया जाता है। फिर कुल्हड़ों से घिरे इस कपड़े पर आत्मा की तृप्ति के लिये भोजन रख दिया जाता है।


title: श्राद्ध

text: कुछ भारतीय जातियों में मृतात्मा की भोजन संबंधी आवश्यकता की पूर्ति माता की ओर से संबंधियों को भोज देकर की जाती है। निचले हिमालय की तराई के भोकसा अपनी पुत्रियों के वंशजों को भोज देकर मृतात्मा की शांति की व्यवस्था करते हैं। उड़ीसा के जुआंग और उत्तरी भारत के अन्य कबीले मृतक के मामा को पुजारी का पद देते हैं। गया ओर ऐसे अन्य स्थानों में जहाँ सगे संबंधियों को पिंडदान दिया जाता है, ऐसे अवसरों पर भोजन करने के लिये ब्राह्मणों का एक विशेष वर्ग भी बन गया है। समस्त भारत में आश्विन (अगस्त सितंबर) मास में पितृपक्ष के अवसर पर वंशज पुरखों को पिंडदान देते हैं और पूरे पखवारे निकटतम पवित्र नदी में स्नान करते हैं।


title: श्राद्ध

text: मैसूर के कुरुवारू और नीलगिरि पहाड़ियों के येरुकुल अपने देवताओं के साथ पितरों को भी बलि देते हैं। मुंबई राज्य के ढोर कठकरी तथा अन्य हिंदू कबीले बिना छिले नारियल का पूर्वज मानकर उसकी पूजा करते हैं।


title: एअर इंडिया

text: एअर इंडिया (); भारत की ध्वज-वाहक विमान सेवा है। यह भारत सरकार की चलाई हुई दो विमानसेवाओं में से एक है (दूसरी है इंडियन एयरलाइंस जिसका एयर इंडिया में विलय हो चुका है)।


title: एअर इंडिया

text: एयर इंडिया का कार्यवाहक केन्द्र मुंबई के छत्रपति शिवाजी अंतर्राष्ट्रीय हवाई अड्डा है। यहाँ से एयर इंडिया की उड़ानें विश्व में ३९ गन्तव्य स्थान तथा भारत में १२ गन्तव्य स्थानों तक जाती हैं। अब इसका अधिपत्य टाटा ग्रुप के पास हैं


title: एअर इंडिया

text: एयर इंडिया का शुभंकर महाराजा (उच्च राजा) है। इसे एयर इंडिया के तत्कालीन वाणिज्यिक निदेशक बॉबी कूका और 1946 में जे. वाल्टर थॉम्पसन लिमिटेड के एक कलाकार उमेश राव द्वारा बनाया गया था। कूका ने कहा कि, "बेहतर विवरण के अभाव में हम उसे महाराजा कहते हैं। लेकिन उसका खून नीला नहीं है। वह शाही लग सकता है, लेकिन वह शाही नहीं है"। एयर इंडिया ने 1946 में महाराजा को अपना शुभंकर के रूप में अपनाया था। इसका प्रचार करने के लिए इसका इस्तेमाल किया गया था, हालांकि शुरुआत में इसे केवल एयरलाइन के मेमो-पैड के लिए डिजाइन किया गया था। महाराजा को 2015 में एक मेकओवर दिया गया था और ब्रांड को एक युवा संस्करण द्वारा दर्शाया गया है।


title: एअर इंडिया

text: एयर इंडिया ने 1956 से 2000 के मध्य तक भारतीय कला का एक संग्रह बनाया। संग्रह में 1950, 1960 और 1970 के दशक के महत्वपूर्ण भारतीय कलाकारों और फोटोग्राफरों की कृतियाँ, मूर्तियां, लकड़ी की नक्काशी, कांच की पेंटिंग, दुर्लभ वस्त्रों का एक बड़ा संग्रह, और बहुत कुछ शामिल हैं। कार्यों में एम. एफ. हुसैन और वी. एस. गायतोंडे की पेंटिंग और गोवा के कार्टूनिस्ट मारियो मिरांडा के रेखाचित्र हैं। कंपनी की कुछ पहली खरीद ने उल्लेखनीय चित्रकार बी. प्रभा के करियर को शुरू करने में मदद की। कलाकृति को अक्सर दुनिया भर में एयर इंडिया के बुकिंग कार्यालयों में लटकाने के लिए भेजा जाता था और मेनू और विज्ञापन सामग्री में उपयोग किया जाता था। कभी-कभी कलाकारों को विदेशी कार्यालयों में भित्ति चित्र बनाने के लिए भेजा जाता था या कला के बदले हवाई जहाज का टिकट दिया जाता था। 1967 में, कंपनी ने सल्वाडोर डाली से ऐशट्रे मंगाई और उनमें से कुछ सौ अपने प्रथम श्रेणी के यात्रियों को उपहार में दीं। भुगतान के रूप में, डाली ने एक हाथी के बच्चे के लिए कहा, जिसे एयर इंडिया ने एक महावत के साथ बंगलौर से जिनेवा के लिए उड़ान भरी थी। 2010 के अंत में, निजीकरण की योजनाओं से संग्रह से एक संग्रहालय बनाने की योजना को रोक दिया गया था। कलाकृतियाँ नरीमन पॉइंट, मुंबई की एक इमारत में रहती हैं।


title: एअर इंडिया

text: 28 जून 2017 को, भारत सरकार ने एयर इंडिया के निजीकरण को मंजूरी दी। प्रक्रिया शुरू करने के लिए एक समिति का गठन किया गया था। मार्च 2018 में, सरकार ने कम लागत वाली एयरलाइन एयर इंडिया एक्सप्रेस के साथ एयर इंडिया की 76% हिस्सेदारी बेचने के लिए रुचि की अभिव्यक्ति (ईओआई) जारी की, और एआईएसएटीएस की 50% हिस्सेदारी, सिंगापुर एयरपोर्ट टर्मिनल के साथ एक ग्राउंड हैंडलिंग संयुक्त उद्यम। सेवाएं (एसएटीएस)। ईओआई के अनुसार, नए मालिक को 33,392 करोड़ (यूएस $4.4 अरब) का कर्ज लेना होगा और मई के मध्य तक एक बोली जमा करनी होगी क्योंकि सरकार 2018 के अंत तक बिक्री प्रक्रिया को पूरा करना चाहती थी। लेकिन किसी भी निजी फर्म ने कर्ज में डूबी एयरलाइन को खरीदने में कोई दिलचस्पी नहीं दिखाई। एयरलाइन को बेचने में पिछले मौकों पर विफल होने के बाद, सरकार ने एयरलाइन का 100% हिस्सा बेचने का फैसला किया और 2019 के अंत में इसकी तैयारी शुरू कर दी। 27 जनवरी 2020 को, सरकार ने बोलीदाताओं को आमंत्रित करने के लिए रुचि की अभिव्यक्ति (ईओआई) जारी की। इस बार सरकार ने एयर इंडिया और उसके बजट वाहक एयर इंडिया एक्सप्रेस दोनों के 100% शेयरों के साथ-साथ एआईएसएटीएस के 50% शेयरों को बेचने का फैसला किया और इस बार अधिक बोली लगाने वालों को आकर्षित करने के लिए, सरकार ने पहले ही लगभग ₹30,000 करोड़ (US$4.0 अरब) की कमी कर दी है। ) एक विशेष प्रयोजन वाहन (एसपीवी) में ऋण और देनदारियों का। सितंबर 2021 में, सरकार ने एयरलाइंस को बेचने के लिए नए टेंडर जारी किए, जहां स्पाइस जेट के अजय सिंह के नेतृत्व वाले कंसोर्टियम और टाटा संस ने बोली में रुचि दिखाई।


title: एअर इंडिया

text: अंत में, 8 अक्टूबर 2021 को, एयर इंडिया, अपने कम लागत वाहक एयर इंडिया एक्सप्रेस और एआईएसएटीएस के पचास प्रतिशत, एक ग्राउंड हैंडलिंग कंपनी के साथ, टाटा संस के टैलेस प्राइवेट लिमिटेड को ₹18,000 करोड़ (यूएस $2.4 अरब) में बेच दी गई।


title: एअर इंडिया

text: 27 जनवरी 2022 को, एयरलाइन को आधिकारिक तौर पर टाटा समूह को सौंप दिया गया था।14 फरवरी, 2022 को, इसके पुन: निजीकरण के बाद, एयरलाइन ने 2015 से 2022 तक तुर्की एयरलाइंस के पूर्व अध्यक्ष अलकर आयसी को अपना नया सीईओ और प्रबंध निदेशक नियुक्त किया। उन्हें 1 अप्रैल 2022 को या उससे पहले कार्यभार ग्रहण करना है


title: घग्गर-हकरा नदी

text: घग्गर-हकरा नदी भारत और पाकिस्तान में वर्षा-ऋतु में चलने वाली एक मौसमी नदी है। इसे हरयाणा के ओटू वीयर (बाँध) से पहले घग्गर नदी के नाम से और उसके आगे हकरा नदी के नाम से जाना जाता है। कुछ विद्वानों के हिसाब से यह प्राचीनकाल में बहने वाली महान सरस्वती नदी ही का बचा हुआ रूप है हालांकि इसपर मतभेद है और अन्य विद्वानों के अनुसार ऋग्वेद में कुछ स्थानों पर जिस सरस्वती नदी का ज़िक्र है वह यह नदी नहीं थी।


title: घग्गर-हकरा नदी

text: इसका उद्गम चण्डीगढ के निकट हिमाचल व हरियाणा की सीमाओं पर शिवालिक पर्वत है। चण्डीगढ के पास इसी नाम का रेल्वे स्टेशन भी है। पटियाला, संगरूर, सिरसा, हनुमानगढ व श्रीगंगानगर जिलों से होती हुई, राजस्थान की अनूपगढ तहसील से यह पाकिस्तान में प्रवेश कर जाती है। इसके बरसाती जल व कठोर चिकनी मिट्टी में धान की भरपूर खेती होती है।


title: घग्गर-हकरा नदी

text: घग्गर मॉनसून की बारिशों के दौरान हिमाचल प्रदेश के शिवालिक पहाड़ों में शिमला के पास से निकलती है हरियाणा के कालका सेे अंबाला और पंजाब से गुज़रती है। यहाँ से यह राजस्थान में दाख़िल होती है जहाँ एक द्रोणी में यह अपने बहाव में मौसम में तलवारा झील बनाती है। इस नदी से राजस्थान में दो सिंचाई की नहरें भी निकाली जाती हैं। घग्गर-हकरा नदी की कुछ उपनदियाँ भी हैं। हरियाणा के अम्बाला ज़िले के छोटी पहाड़ियों वाले इलाक़े से सरसूती नदी आती है (जिसका नाम 'सरस्वती' का बिगड़ा हुआ रूप है) और पंजाब में शत्राना के पास घग्गर में मिल जाती है। सदूलगढ़ के पास सतलुज नदी की एक छोटी-सी धार घग्गर में मिला करती थी लेकिन अब सूख चुकी है। इसी तरह चौतंग नदी (जिसका प्राचीन वैदिक नाम शायद दृषद्वती नदी था) सूरतगढ़ के पास घग्गर को मिलती है।


title: घग्गर-हकरा नदी

text: घग्गर नदी के फर्श की चौड़ाई देखकर लगता है कि यह नदी कभी आज से बहुत ज़्यादा बड़ी रही होगी। सम्भव है कि यह लगभग १०,००० साल पहले पिछले हिमयुग के ख़त्म होने पर हिमालय की कुछ महान हिमानियाँ (ग्लेशियर) पिघलने से हुआ हो। सम्भव है कि उन दिनों में यह आगे तक जाकर कच्छ के रण में ख़ाली होती हो। कुछ विद्वान मानते हैं कि समय के साथ इस नदी में पानी देने वाली उपनदियाँ सिन्धु नदी और यमुना नदी के मंडल में पानी देने लगीं जिस से घग्गर-हकरा सूखने लगी| इसे मृत नदी के नाम से भी जाना जाता है|


title: दिवेर का युद्ध

text: दिवेर का युद्ध मेवाड़ के राजा अमर सिंह प्रथम और जहांगीर के नेतृत्व में मुहम्मद परविज और आसफ खान III के नेतृत्व में मुगल सेना के बीच 1582 इस्वी मे लड़ा गया था।


title: दिवेर का युद्ध

text: 1582 में अपने राज्याभिषेक के तुरंत बाद, जहाँगीर ने मेवाड़ पर हमला करने के लिए 20,000 घुड़सवार सेना की एक सेना भेजी। परविज़ केवल आलंकारिक सेनापति थे जबकि वास्तव में वास्तविक कमांडर जहाँगीर थे जिन्होंने आसफ खान को निर्देशित किया था।


title: दिवेर का युद्ध

text: अमर ने अपने क्षेत्र की रक्षा के लिए एक कठिन लड़ाई का नेतृत्व किया और व्यक्तिगत रूप से मुगल सेनापति सुल्तान खान और उनके घोड़े को भाले से मार डाला जो दोनों के बीच से चिरता हुआ चला गया। कथित तौर पर युद्ध मे मुग़लों कि पराजय हुई।


title: सनकादि ऋषि

text: सनकादि ऋषि (सनकादि = सनक + आदि) से तात्पर्य ब्रह्मा के चार पुत्रों सनक, सनन्दन, सनातन व सनत्कुमार से है। पुराणों में उनकी विशेष महत्ता वर्णित है। ये ब्रह्मा की अयोनिज संताने हैं और भगवान विष्णु के १ अवतार हैं | जो १० सृष्टियों में से ही गिने जाते हैं। ये प्राकृतिक तथा वैकृतिक दोनों सर्गों से हैं।


title: सनकादि ऋषि

text: भगवान विष्णु का प्रथम अवतार सनकादि ४ मुनि हैं। वे परमात्मा जो साकार हैं उन्होंने लीलार्थ २४ तत्वों के अण्ड का निर्माण किया। उस अण्ड से ही वे परमात्मा साकार रूप में बाहर निकले। उन्होंने जल की रचना की तथा हजारों दिव्य वर्षों तक उसी जल में शयन किया अतः उनका नाम नारायण हुआ।


title: सनकादि ऋषि

text: उन्हें जब बहु होने की इच्छा हुई तब वे उठे तथा अण्ड के अधिभूत, अध्यात्म तथा अधिदैव ये तीन खण्ड किये। उन परमात्मा के आंतरिक आकाश से इन्द्रिय, मनः तथा देह शक्ति उत्पन्न हुई। साथ ही सूत्र, महान् तथा असु नामक तीन प्राण भी उत्पन्न हुए। उनके खाने की इच्छा के कारण अण्ड से मुख निकला जिसके अधिदैव वरुण तथा विषय रसास्वादन हुआ। इसी प्रकार बोलने की इच्छा के कारण वाक् इन्द्रिय हुई जिसके देव अग्नि तथा भाषण विषय हुआ। उसी तरह नासिका, नेत्र, कर्ण, चर्म, कर, पाद आदि निकला। यह परमात्मा का साकार स्थूल रूप है जिनका नमन वेद पुरुष सूक्त से किये हैं।


title: सनकादि ऋषि

text: प्रलय काल में भगवान शेष पर शयन कर रहे थे। वे आदिमध्यान्तहीनाय निर्गुणाय गुणात्मने हैं अतः शेष जो सबके बाद भी रहते हैं वही उनकी शैया हैं। सृष्टि की इच्छा से जब उन्होंने आँखें खोलीं तो देखा कि सम्पूर्ण लोक उनमें लीन है। तभी रजोगुण से प्रेरित परमात्मा की नाभि से कमल अंकुरित हो गया जिससे सम्पूर्ण जल प्रकाशमय हो गया। नाभिपद्म से उत्पन्न ब्रह्मा पंकजकर्णिका पर आसीन थे। ब्रह्मा जी ने सोंचा कि मैं कौन, क्यों हूँ तथा मेरे जनक कौन हैं? वे कमलनाल के सहारे जल में प्रविष्ट हुए तथा सौं वर्ष तक निरंतर खोज करने पर भी कोई प्राप्त नहीं हुआ। अंत में वे पुनः यथा्थान बैठ गए। वहाँ हजारों वर्षों तक समाधिस्थ रहे। तभी उन्हें पुरुषोत्तम परमात्मा के दर्शन हुए। शेषनाग में शयन कर रहे प्रभु का नीलमणि के समान देह अनेक आभूषणों से आच्छादित था तथा वन माला और कौस्तुभ मणि स्वयं को भाग्यवान मान रहे थे। उनके अंदर ब्रह्मा जी ने अथाह सागर तथा कमल पर आसीन स्वयं को भी देखा। ब्रह्मा जी भगवान की स्तुति करते हैं -


title: सनकादि ऋषि

text: "चिरकाल से मैं आपसे अन्जान था, आज आपके दर्शन हो गए। मैने आपको जानने का प्रयास नहीं किया, यही हम सब का सबसे बड़ा दोष है क्योंकि समस्त ब्रह्माण्ड में आप ही जानने योग्य हैं। अपने समीपस्थ जीवों के कल्याणार्थ आपने सगुण रूप धारण किया जिससे मेरी उत्पत्ति हुई। निर्गुण भी इससे भिन्न नहीं।"


title: सनकादि ऋषि

text: श्री भगवान ने कहा "मैं तुमसे प्रसन्न हूँ, जाओ सृष्टि करो। प्रलय से जो प्रजा मुझमें लीन हो गई उसकी पुनः उत्पत्ति करो।" और भगवान अंतर्धान हो गए।


title: सनकादि ऋषि

text: ब्रह्मा जी ने सौ वर्षों तक तपस्या की। उस समय प्रलयकालीन वायु के द्वारा जल तथा कमल दोनो आंदोलित हो उठे। ब्रह्मा जी ने तप की शक्ति से उस वायु को जल सहित पी लिया। तब आकाशव्यापी कमल से ही चौदह लोकों की रचना हुई। ईश्वर काल के द्वारा ही सृष्टि किया करते हैं अतः काल की सृष्टि दस प्रकार की होती है -


title: सनकादि ऋषि

text: इन सृष्टियों से ब्रह्मा जी को संतुष्टि न मिली तब उन्होंने मन में नारायण का ध्यान कर मन से दशम सृष्टि सनकादि मुनियों की थी जो साक्षात् भगवान ही थे। ये सनकादि चार सनत, सनन्दन, सनातन, सनत्कुमार नामक महर्षि हैं तथा इनकी आयु सदैव पाँच वर्ष की रहती है।


title: सनकादि ऋषि

text: सनकादि मुनियों नें ब्रह्मा जी से कहा "पिताश्री! क्षमा करें। हमारे हेतु यह माया तो अप्रत्यक्ष है, हम भगवान की उपासना से बड़ा किसी वस्तु को नहीं मानते अतः हम भई जाकर उन्हीं की भक्ति करेंगे।" और सनकादि मुनि वहाँ से चल पड़े। वे वहीं जाया करते हैं जहाँ परमात्मा का भजन होता है। नारद जी को इन्होंने भागवत सुनाया था तथा ये स्वयं भगवान शेष से भागवत श्रवण किये थे। ये जितने छोटे दिखते हैं उतनी ही विद्याकंज हैं। ये चारो वेदों के ही रूप कहे जा सकते हैं।


title: सनकादि ऋषि

text: एक समय चारों सनकादि कुमार भगवान विष्णु के दर्शनार्थ वैकुण्ठ जा पहुंचे। वे वहाँ के सौंदर्य को देखकर बड़े प्रसन्न हुए। वहाँ स्फटिक मणि के स्तंभ थे, भूमि पर भी अनेकों मणियाँ जड़ित थीं। भगवान के सभी पार्षद नन्द, सुनंद सहित वैकुण्ठ के पति का सदैव गुणगान किया करते हैं। चारों मुनि छः ड्योढ़ियाँ लाँघकर जैसे ही सातवीं ड्योढ़ी पर चढ़े उनका दृष्टिपात दो महाबलशाली द्वारपाल जय तथा विजय पर हुआ। कुमार जैसे ही आगे बढ़े दोनों द्वारपालों ने मुनियों को धृष्टतापूर्वक रोक दिया। यद्यपि वे रोकने योग्य न थे इसपर सदा शांत रहने वाले सनकादि मुनियों को भगवत् इच्छा से क्रोध आ गया। वे द्वारपालों से बोले "अरे! बड़ा आश्चर्य है। वैकुण्ठ के निवासी होकर भी तुम्हारा विषम स्वभाव नहीं समाप्त हुआ? तुम लोग तो सर्पों के समान हो। तुम यहाँ रहने योग्य नहीं अतः तुम नीचे लोक में जाओ। तुम्हारा पतन हो जाये।" इसपर दोनो द्वारपाल मुनियों के चरणों पर गिर पड़े। तभी भगवान का आगमन हुआ। मुनियों नें भगवान को प्रणाम किया। श्री भगवान कहते हैं "हे ब्रह्मन्! ब्राह्मण सदैव मेरे आराध्य हैं। मैं आपसे मेरे द्वारपालों द्वारा अनुचित व्यवहार हेतु क्षमा प्रार्थी हूँ।" उन्होंने द्वारपालों से कहा "यद्यपि मैं इस श्राप को समाप्त कर सकता हूँ परंतु मैं ऐसा नहीं करुंगा क्योंकि तुम लोगों को ये श्राप मेरी इच्छा से ही प्राप्त हुआ है। तुम लोग इसके ताप से तपकर ही चमकोगे, यह परीक्षा है इसे ग्रहण करो। एक बात और... तुम मेरे बड़े प्रिय हो।" द्वारपालों ने श्राप को ग्रहण किया।


title: सनकादि ऋषि

text: मुनियों ने कहा "प्रभु! आप तो हमारे भी स्वामी हैं और सब ब्राह्मणों का आदर करते हुए सभी लोग मुक्ति को प्राप्त करें यह सोचकर हमें आदर प्रदान करते हैं। प्रभु आप धन्य हैं। सदैव हमारे हृदय में वास करें। और द्वारपालों की मुक्ति आपके करकमलों से ही होगी"


title: सनकादि ऋषि

text: भगवान ने द्वारपालों को कहा "द्वारपालों तुम तीन जन्म तक दैत्य योनि में जाओगे तथा मैं तुम्हारा उद्धार करुंगा।" इसी श्राप के कारण ये दोनों द्वारपाल तीन जन्मों तक दैत्य बने। प्रथम जन्म में ये दोनों ही हिरण्याक्ष तथा हिरण्यकश्यपु बनें, द्वितीय में रावण तथा कुम्भकर्ण तथा तृतीय जन्म में ये ही शिशुपाल तथा दन्तवक्र बने।


title: भारत के राष्ट्रीय सुरक्षा सलाहकार

text: राष्ट्रीय सुरक्षा परामर्शदाता (एनएसए) राष्ट्रीय सुरक्षा परिषद (एनएससी) के मुख्य कार्यकारी एवम् भारत के प्रधान मंत्री के राष्ट्रीय और अंतरराष्ट्रीय सुरक्षा के प्राथमिक परामर्शदाता होते है।


title: नुक़्ता

text: नुक़्ता देवनागरी, गुरमुखी और अन्य ब्राह्मी परिवार की लिपियों में किसी व्यंजन अक्षर के नीचे लगाए जाने वाले बिन्दु को कहते हैं। इस से उस अक्षर का उच्चारण परिवर्तित होकर किसी अन्य व्यंजन का हो जाता है। मूल रूप से 'नुक़्ता' अरबी भाषा का शब्द है और इसका मतलब 'बिन्दु' होता है। साधारण हिन्दी-उर्दू में इसका अर्थ 'बिंदु' ही होता है। नुक़्ते ऐसे व्यंजनों को बनाने के लिए प्रयोग होते हैं जो पहले से मूल लिपि में न हों, जैसे कि 'ढ़' मूल देवनागरी वर्णमाला में नहीं था और न ही यह संस्कृत में पाया जाता है। अरबी-फ़ारसी लिपि में भी अक्षरों में नुक़्तों का प्रयोग होता है, उदाहरणार्थ " का उच्चारण 'र' है जबकि इसी अक्षर में नुक़्ता लगाकर " लिखने से इसका उच्चारण 'ज़' हो जाता है।


title: नुक़्ता

text: इन भाषाओं में ज एवं ज़, दोनों ही शब्द उपलब्ध एवं प्रयोग होते हैं, एनके अलावा एक अन्य ज़ भी होता है जिनके लिये निम्न शब्द प्रयोग होते हैं: ज के लिये जीम, ज़ के लिये ज़्वाद (ض)/ज़े (ژ)/ ज़ाल(ذ)/ज़ोए (ظ) - ये चार अक्षर होते हैं। यहां ध्यान योग्य ये है कि चार अक्षर ज़ के लिये होने के बावजूद ज के लिये जीम (ج) होता ही है। अतः जीम का प्रयोग भी होता है, जैसे जज़्बा में ज एवं ज़ दोनों ही प्रयुक्त हैं। ऐसे ही बहुत स्थानों पर ग के लिये गाफ़ (گ) एवं ग़ (غ) के लिये ग़ैन का भी प्रयोग होता है।


title: नुक़्ता

text: हिन्दी में नुक्ता उस बिन्दी को कहते हैं, जो अरबी और फारसी से हिंदी में आए शब्दों की कुछ ध्वनियों को लिखने के लिए देवनागरी के कुछ वर्णों के नीचे लगाई जाती है। हिंदी के क, ख, ग, ज और फ वर्णों के नीचे नुक्ता लगा कर अरबी-फारसी की ध्वनियों (क़, ख़, ग़, ज़, फ़) को लिखा जाता है। यह पद्धति उस दौर में शुरू हुई थी, जब हिंदी के परिष्कार और परिमार्जन का कार्य जोरों पर था। वह शुद्धतावादी लोगों का समय था। उनका मानना था कि अरबी-फारसी के जो शब्द हिंदी में प्रचलित हैं, उनको उनके शुद्ध रूप में हिंदी में लिखना चाहिए। हिंदी में क, ख और ग का उच्चारण जिस स्थान (कण्ठ) से होता है, उसके और नीचे (गले) से अरबी में इन ध्वनियों का उच्चारण होता है। इनका मूल उच्चारण दिखाने के लिए क, ख, ग के नीचे नुक्ता लगा कर क़, ख़, ग़ के रूप में अरबी की ये ध्वनियां लिखी जाने लगीं। ज़ और फ़ फारसी की ध्वनियां हैं। ये संघर्षी ध्वनियां हैं। हिंदी में ऐसी ध्वनियां नहीं हैं। हिंदी में ग और फ स्पर्श ध्वनि हैं।हिंदी भाषा की संरचना की दृष्टि से अरबी-फरसी की इन ध्वनियों को उनके मूल रूप में लिखना आज अनावश्यक है।


title: नुक़्ता

text: यहां ध्यान देने की बात यह है कि उर्दू में क, ख, ग, ज, फ ध्वनियां भी हैं और क़, ख़, ग़, ज़, फ़ भी। यह तय करने का कोई उपाय नहीं है कि किस क, ख, ग, ज, फ के नीचे नुक्ता लगेगा और किसके नीचे नहीं लगेगा। ‘इजाज़त’ शब्द में दोनों ध्वनियां आती हैं। यह कैसे तय होगा कि पहले ‘ज’ के नीचे नुक्ता क्यों नहीं लगता और दूसरे ‘ज’ के नीचे नुक्ता क्यों लगता है? इसी आग्रह का परिणाम है कि छात्र फल को फ़ल और फिर को फ़िर बोलते सुने जाते हैं।


title: नुक़्ता

text: हिन्दी में प्रयोग होने वाले नुक़्तेदार अक्षर और उनके बिना नुक्ते वाले रूप नीचे की तालिका दिए गए हैं। उनके हन्टेरियन लिप्यन्तरण और अन्तर्राष्ट्रीय ध्वन्यात्मक वर्णमाला चिह्न भी दिए गए हैं। जहाँ उपलब्ध है उनके लिए एक बजाई जा सकने वाले ध्वनि भी दी गई है।


title: नुक़्ता

text: नुक्ता लम्बे समय से हिंदी विद्वानों के बीच विमर्श का विषय रहा है। किशोरीदास वाजपेयी (हिंदी शब्दानुशासन, नागरी प्रचारिणी सभा) जैसे व्याकरण के विद्वान हिन्दी लेखन में नुक्ता लगाने के पक्ष में नहीं हैं। उनका कहना है कि ये सब शब्द अब हिंदी के अपने हो गए हैं और हिंदी भाषी इन शब्दों का उच्चारण ऐसे ही करते हैं जैसे उनमें नुक्ता नहीं लगा हो। बहुत कम लोगों को उर्दू के नुक्ते वाले सही उच्चारण का ज्ञान है।


title: नुक़्ता

text: केंद्रीय हिंदी निदेशालय द्वारा जारी मानक हिन्दी वर्तनी के अनुसार उर्दू से आए अरबी-फ़ारसी मूलक वे शब्द जो हिंदी के अंग बन चुके हैं और जिनकी विदेशी ध्वनियों का हिंदी ध्वनियों में रूपांतर हो चुका है, हिंदी रूप में ही स्वीकार किए जा सकते हैं। जैसे :– कलम, किला, दाग आदि (क़लम, क़िला, दाग़ नहीं)। पर जहाँ उनका शुद्‍ध विदेशी रूप में प्रयोग अभीष्ट हो अथवा उच्चारणगत भेद बताना आवश्‍यक हो (जैसे उर्दू कविता को मूल रूप में उद्दृत करते समय) , वहाँ उनके हिंदी में प्रचलित रूपों में यथास्थान नुक्‍ते लगाए जाएँ। जैसे :– खाना : ख़ाना, राज : राज़, फन : हाइफ़न आदि।


title: अकेडमी पुरस्कार

text: अमेरिका की अकेडेमी ऑफ़ मोशन पिक्चर आर्ट्स एंड साइंसेज़ द्वारा प्रदत्त अकेडमी पुरस्कार, जिसे ऑस्कर पुरस्कार भी कहा जाता है, फिल्म व्यवसाय से जुड़े सर्वश्रेष्ठ निर्देशकों, कलाकारों, लेखक व तकनीशियनों को दिया जाने वाला प्रतिष्ठित सालाना पुरस्कार है। पहला समारोह १६ मई १९२९ को आयोजित किया गया था।


title: अकेडमी पुरस्कार

text: ऑस्कर अकादमी पुरस्कार जिसे ऑस्कर के नाम से भी जाना जाता है, एक सम्मान है जिसे अमेरिकन अकादमी ऑफ़ मोशन पिक्चर आर्ट्स एंड साइंसेस (AMPAS) द्वारा फिल्म उद्योग में निर्देशकों, कलाकारों और लेखकों सहित पेशेवरों की उत्कृष्टता को पहचान देने के लिए प्रदान किया जाता है। यह औपचारिक समारोह, जिसमें पुरस्कार दिए जाते हैं, विश्व के सबसे प्रमुख पुरस्कार समारोहों में से एक है और इसे हर वर्ष 200 से अधिक देशों में टीवी पर सजीव प्रसारित किया जाता है। यह मीडिया का सबसे पुराना पुरस्कार समारोह भी है और इसके समकक्ष के ग्रेमी पुरस्कार (संगीत के लिए), एमी पुरस्कार (टेलीविजन के लिए) और टोनी पुरस्कार (थिएटर के लिए) अकादमी पर आधारित हैं।


title: अकेडमी पुरस्कार

text: AMPAS का विचार मूलतः मेट्रो-गोल्डविन-मायेर स्टूडियो के मालिक लुई बी मायेर द्वारा फिल्म उद्योग की छवि सुधारने और श्रम विवादों में मध्यस्थता करने के उद्देश्य से एक पेशेवर मानद संगठन के रूप में प्रस्तुत किया गया था। बाद में खुद ऑस्कर को फिल्म उद्योग में 'विशिष्ट उपलब्धि के लिए योग्यता पुरस्कार' के रूप में अकादमी द्वारा शुरू किया गया।


title: अकेडमी पुरस्कार

text: पहला अकादमी पुरस्कार समारोह 16 मई,1929 को, 1927/1928 फिल्म सीज़न की बेजोड़ फ़िल्मी उपलब्धियों को सम्मानित करने के लिए हॉलीवुड में होटल रुज़वेल्ट में आयोजित किया गया था। 2010 की फिल्मों को सम्मानित करने वाला सबसे हाल का समारोह 27 फ़रवरी 2011 को हॉलीवुड के कोडक थियेटर में आयोजित किया गया।


title: अकेडमी पुरस्कार

text: ऑस्कर नाम रखने का कारण क्या है, ठीक से कहा नहीं जा सकता। बेट्टी देविस की एक जीवनी में ऐसा कहा गया है कि उन्होने यह नाम अपने प्रथम पति "हार्मन ऑस्कर नेल्सन" (Harmon Oscar Nelson) के नाम पर रखा।बलीराम गबली ईदोर


title: अकेडमी पुरस्कार

text: प्रथम पुरस्कार 16 मई 1929 को 270 दर्शकों के सामने हॉलीवुड रूजवेल्ट होटल में एक निजी भोज के दौरान दिए गए। अकादमी पुरस्कार के पश्चात होने वाली पार्टी होटल मेफेयर में आयोजित की गई। उस रात के उत्सव के लिए अतिथि टिकटों की कीमत $5 थी। पंद्रह लघु-प्रतिमाएं प्रदान की गई, जिनके द्वारा 1927-1928 की अवधि के दौरान कलाकारों, निर्देशकों और उस समय की फिल्म निर्माण उद्योग की अन्य हस्तियों को उनके कार्यों के लिए सम्मानित किया गया।


title: अकेडमी पुरस्कार

text: विजेताओं की घोषणा तीन महीने पहले ही कर दी गई थी; लेकिन 1930 में दूसरे अकादमी पुरस्कार समारोह में इसे बदल दिया गया। उसके बाद से और प्रथम दशक के दौरान, परिणामों को पुरस्कार की रात 11 बजे समाचार पत्रों को प्रकाशन के लिए दिया जाता है। इस विधि का इस्तेमाल तब तक किया गया जब "लॉस एंजिल्स टाइम्स" ने समारोह के शुरू होने से पहले ही विजेताओं की घोषणा कर दी; परिणामस्वरूप, अकादमी ने 1941 के बाद से विजेताओं के नाम की घोषणा के लिए एक सील बंद लिफाफे का प्रयोग किया है।


title: अकेडमी पुरस्कार

text: पहले छह समारोहों के लिए, पात्रता की अवधि दो कैलेंडर वर्ष की होती थी। उदाहरण के लिए, द्वितीय अकादमी पुरस्कार जिसका आयोजन 3 अप्रैल 1930 को किया गया, उसके लिए उन फिल्मों पर विचार किया गया जो 1 अगस्त 1928 और 31 जुलाई 1929 के बीच जारी हुई थी। 1935 में आयोजित, 7 वें अकादमी पुरस्कार से शुरू करते हुए, पात्रता की अवधि 1 जनवरी से 31 दिसम्बर तक का पिछ्ला पूर्ण कैलेंडर वर्ष हो गया।


title: अकेडमी पुरस्कार

text: पहला सर्वश्रेष्ठ अभिनेता का पुरस्कार एमिल जेनिंग्स को दिया गया, जिसे "द लास्ट कमांड" और "द वे ऑफ़ ऑल फ्लेश" में उनके प्रदर्शन के लिए दिया गया। उन्हें समारोह से पहले यूरोप लौटना था और इसलिए अकादमी उन्हें यह पुरस्कार पहले देने पर सहमत हो गई, जिससे वे इतिहास में पहला अकादमी पुरस्कार पाने वाले विजेता बन गए। सम्मानित पेशेवरों को अर्हता अवधि के लिए विशिष्ट श्रेणी में उनके द्वारा किये गए सभी काम के लिए सम्मानित किया गया, उदाहरण के लिए, एमिल जेनिंग्स को दो फिल्मों के लिए पुरस्कृत किया गया जिनमें उन्होंने अवधि के दौरान अभिनय किया था। चौथे समारोह के बाद से, प्रणाली बदल गई और पेशेवरों को एक ही फिल्म में एक विशेष प्रदर्शन के लिए सम्मानित किया जाने लगा। 2010 में आयोजित 82 वें समारोह तक 1825 पुरस्कारों के लिए कुल 2789 ऑस्कर प्रदान किये गए है। कुल 302 कलाकारों ने प्रतियोगी अभिनय श्रेणियों में ऑस्कर जीत है या मानद या किशोर पुरस्कार प्राप्त किया है।


title: अकेडमी पुरस्कार

text: 1939 की फ़िल्म "ब्यू गेस्टे (Beau Geste)" एकमात्र ऐसी फिल्म है जिसमें अकादमी पुरस्कार विजेता चार कलाकार शामिल थे जिन्हें बाद में प्रमुख भूमिका के लिए सर्वश्रेष्ठ अभिनेता का पुरस्कार मिला (गैरी कूपर, रे मिलांड, सूज़न हेवार्ड, ब्रोडरिक क्रेफोर्ड).


title: अकेडमी पुरस्कार

text: 27 मार्च 1957 में आयोजित 29 वें समारोह में, सर्वश्रेष्ठ विदेशी भाषा फिल्म श्रेणी को पेश किया गया। उस समय तक, विदेशी भाषा फिल्मों को विशेष उपलब्धि पुरस्कार से सम्मानित किया जाता था।


title: अकेडमी पुरस्कार

text: हालांकि अकादमी द्वारा प्रदान किये जाने वाले अन्य सात प्रकार के पुरस्कार हैं (इरविंग जी. थालबर्ग मेमोरियल पुरस्कार, जीन हर्शोल्ट मानवतावादी पुरस्कार, गॉर्डन ई. सौयर पुरस्कार, साइंटिफिक एंड इंजीनियरिंग अवार्ड, तकनीकी उपलब्धि पुरस्कार, जॉन ए. बोनर प्रशस्ति पदक और छात्र अकादमी पुरस्कार), सबसे ज्यादा ज्ञात "अकेडमी अवार्ड ऑफ़ मेरिट" है जिसे लोकप्रिय रूप से ऑस्कर प्रतिमा जाना जाता है। काले धातु के आधार पर सोने की परत चढ़े हुए ब्रिटेनियम से निर्मित यह प्रतिमा 13.5 इंच (34 सेमी) लंबी है, 8.5 पाउंड (3.85 किलो) की है और इसकी आकृति एक योद्धा की है जिसे आर्ट डेको में बनाया गया है जो योद्धा की तलवार लिए हुए है और पांच तिल्लियों वाली एक फिल्म रील पर खड़ा है। प्रत्येक पांच तिल्ली अकादमी की मूल शाखाओं का प्रतिनिधित्व करती हैं: अभिनेता, लेखक, निर्देशक, निर्माता और तकनीशियन.


title: अकेडमी पुरस्कार

text: अकादमी के मूल सदस्यों में से एक, एमजीएम (MGM) के कला निर्देशक सिडरिक गिबन्स ने पुरस्कार ट्रॉफी की डिजाइन का पर्यवेक्षण किया और उसकी डिज़ाइन की स्क्रॉल पर छपाई की।


title: अकेडमी पुरस्कार

text: अपनी प्रतिमा के लिए मॉडल की ज़रूरत के लिए गिबन्स की उस समय की बीवी डालोरेस डेल रिओ ने उनकी मुलाक़ात मैक्सिकन फिल्म निर्देशक और अभिनेता एमिलियो "एल इन्डियो" फर्नांडेज़ से कराई. पहली बार में अनिच्छुक, फर्नांडीज ने अंत में नग्न मुद्रा के लिए सहमती दे दी और "ऑस्कर" की प्रतिमा का निर्माण हुआ। इसके बाद, मूर्तिकार जार्ज स्टेनली (जिसने हॉलीवुड बाउल में म्यूज फाउंटेन बनाया था) ने गिबन्स के डिज़ाइन को मिट्टी में उकेरा और सचिन स्मिथ ने इस प्रतिमा को 92.5 प्रतिशत टिन और 7.5 प्रतिशत तांबे में ढाला और फिर इस पर सोने की परत चढ़ाई. ऑस्कर के निर्माण के बाद से इसमें किया गया एकमात्र परिवर्तन इसके आधार को सरलीकृत करना था। मूल ऑस्कर प्रतिमा को 1928 में बटाविया, इलिनोइस में सी.डब्लू. शुमवे एंड सन्स फाउंड्री एंड संस में ढाला गया, जिसने विन्स लोम्बार्डी ट्रॉफी और एमी अवॉर्ड की प्रतिमाओं के निर्माण में भी योगदान दिया था। 1983 के बाद से, लगभग 50 ऑस्कर हर साल शिकागो में इलिनोइस निर्माता आर.एस. ओवन्स एंड कंपनी द्वारा बनाए जाते हैं।


title: अकेडमी पुरस्कार

text: द्वितीय विश्व युद्ध में अमेरिका के प्रयासों के समर्थन में, प्रतिमाओं को प्लास्टर से बनाया गया और युद्ध समाप्त हो जाने के बाद इसे सोने से बदल दिया गया।


title: अकेडमी पुरस्कार

text: "ऑस्कर" नाम का मूल विवादित है। बेट्टे डेविस की एक जीवनी का दावा है कि उसने ऑस्कर नाम अपने पहले पति, बैंड नेता हारमन ऑस्कर नेल्सन के नाम पर रखा; "ऑस्कर" शब्द का एक आरंभिक मुद्रित उल्लेख 1934 के छठे अकादमी पुरस्कार के बारे में टाइम पत्रिका के लेख में मिलता है और बेट्टे डेविस द्वारा 1936 में इस पुरस्कार को ग्रहण करने में मिलता है। वॉल्ट डिज्नी को भी 1932 में अपने ऑस्कर के लिए अकादमी को धन्यवाद देते हुए उद्धृत किया गया है। इसके मूल से सम्बंधित एक अन्य दावा है कि अकादमी के कार्यकारी सचिव मार्गरेट हेरिक ने इस पुरस्कार को सबसे पहले 1931 में देखा और इस प्रतिमा के सन्दर्भ में कहा कि वह उन्हें "अंकल ऑस्कर" (उनके भतीजे "ऑस्कर पियर्स" का एक उपनाम) की याद दिलाती है। स्तंभकार सिडनी स्कोल्सकी हेरिक के नामकरण के दौरान मौजूद थे और अपने शीर्षक में उसका नाम शामिल किया, "कर्मचारियों ने अपनी प्रसिद्ध प्रतिमा को प्यार से 'ऑस्कर' नाम दिया". इस ट्राफी को अकेडमी ऑफ़ मोशन पिक्चर्स आर्ट्स एंड साइंसेस द्वारा 1939 में आधिकारिक रूप से "ऑस्कर" नाम दिया गया। एक अन्य किम्वदंती के अनुसार लुई बी मायेर के कार्यकारी सचिव, नार्वे-अमेरिकी एलेनोर लिलेबर्ग ने पहली प्रतिमा देखी और कहा, "यह राजा ऑस्कर II के जैसी लग रही है!". दिन भर के बाद उसने पूछा, "हम ऑस्कर का क्या करें, उसे कोठरी में रख दो?" और नाम जंच गया।


title: अकेडमी पुरस्कार

text: 1950 के बाद से, इन प्रतिमाओं के साथ यह कानूनी नियम लगा दिया गया कि न तो विजेता और न ही उनके उत्तराधिकारी इसे बेच सकते हैं और उन्हें पहले इस प्रतिमा को अकादमी को US$1 में बेचना होगा। यदि कोई विजेता इस शर्त के लिए सहमती से मना कर देता है तो अकादमी प्रतिमा को रखती है। ऐसे अकादमी पुरस्कारों को जो इस समझौते द्वारा संरक्षित नहीं थे उन्हें सार्वजनिक नीलामी और निजी सौदों में छह अंकों में बेचा गया।


title: अकेडमी पुरस्कार

text: हालांकि ऑस्कर प्रतिमा प्राप्तकर्ता के स्वामित्व में रहती है, यह खुले बाजार में नहीं पहुंचाई जा सकती. माइकल टोड के पोते द्वारा टोड की ऑस्कर प्रतिमा को बेचने के प्रयास के मामले से पता चलता है कि ऐसे लोग भी हैं जो इस बात से सहमत नहीं हैं। जब टोड के पोते ने एक फिल्म सामग्री संग्राहक को टोड की ऑस्कर प्रतिमा बेचने का प्रयास किया, तो अकादमी ने एक स्थायी निषेधाज्ञा प्राप्त करते हुए कानूनी लड़ाई जीत ली। हालांकि ऑस्कर का बिक्री लेनदेन सफल रहा है, कुछ खरीदारों ने उन्हें वापस अकादमी को लौटा दिया, जो उन्हें अपने खजाने में रखती है।


title: अकेडमी पुरस्कार

text: 2004 के बाद से, अकादमी पुरस्कार नामांकन के परिणाम को जनवरी के अंत में जनता के लिए घोषित किया जाता है। 2004 से पहले, नामांकन नतीजे को सार्वजनिक रूप से फ़रवरी के आरम्भ में घोषित किया जाता था।


title: अकेडमी पुरस्कार

text: द अकेडमी ऑफ़ मोशन पिक्चर आर्ट्स एंड साइंस (AMPAS), एक पेशेवर मानद संगठन, यथा 2007, 5835 सदस्यता का मतदान रखता है।


title: अकेडमी पुरस्कार

text: अकादमी सदस्यता को विभिन्न शाखाओं में बांटा गया है, जिसमें से प्रत्येक, फिल्म निर्माण में एक अलग विधा का प्रतिनिधित्व करती है। अभिनेता सबसे बड़े मतदान गुट का गठन करते हैं, जिसके सदस्य अकादमी की संरचना के 1311 सदस्य (22 प्रतिशत) हैं। वोटों को ऑडिटिंग फर्म प्राइसवाटरहाउसकूपर्स (और इसके पूर्ववर्ती प्राइस वाटरहाउस) द्वारा पिछले 73 वार्षिक पुरस्कार समारोह से प्रमाणित किया जाता है।


title: अकेडमी पुरस्कार

text: सभी AMPAS सदस्यों को अकादमी शाखा की कार्यकारिणी समिति की ओर से गवर्नर्स बोर्ड में शामिल होने के लिए आमंत्रित किया जाना चाहिए। सदस्यता पात्रता को एक प्रतियोगी नामांकन द्वारा प्राप्त किया जा सकता है या एक सदस्य मोशन पिक्चर के अन्य क्षेत्र में महत्वपूर्ण योगदान के आधार पर कोई नाम प्रस्तुत कर सकता है।


title: अकेडमी पुरस्कार

text: नये सदस्यता प्रस्तावों पर सालाना विचार किया जाता है। अकादमी सार्वजनिक रूप से अपनी सदस्यता का खुलासा नहीं करता है, हालांकि हाल ही में 2007 में प्रेस विज्ञप्ति में उन लोगों के नामों की घोषणा की गई जिन्हें शामिल होने के लिए आमंत्रित किया गया था। 2007 की विज्ञप्ति में यह भी कहा गया कि इसके अंतर्गत मात्र 6000 मतदान सदस्य हैं। जबकि सदस्यता बढ़ रही थी, सख्त नीतियों ने तब से उसके आकार को स्थिर रखा है।


title: अकेडमी पुरस्कार

text: वर्तमान में, आधिकारिक अकादमी पुरस्कार नियमों के नियम 2 और 3 के अनुसार, अर्हता पाने के लिए एक फिल्म को लॉस एंजिल्स काउंटी, कैलिफोर्निया में (सर्वश्रेष्ठ विदेशी भाषा फिल्म को छोड़कर) पिछले कैलेंडर वर्ष में जारी होना चाहिए, यानी जनवरी 1 की आधी रात से शुरुआत करते हुए 31 दिसम्बर की आधी रात को समाप्त. उदाहरण के लिए, 2010 की सर्वश्रेष्ठ फिल्म विजेता, "द हर्ट लॉकर", वास्तव में पहले 2008 में जारी हुई थी, लेकिन 2009 पुरस्कारों के लिए अर्हता प्राप्त नहीं कर सकी क्योंकि इसने लॉस एंजिल्स में 2009 के मध्य तक ऑस्कर अर्हता प्राप्त करने वाला प्रदर्शन नहीं किया था, इस प्रकार यह फिल्म 2010 पुरस्कारों के लिए पात्र हो सकी।


title: अकेडमी पुरस्कार

text: नियम 2 के अनुसार फिल्म को फीचर-लम्बाई का होना चाहिए, जिसे कम से कम 40 मिनट के रूप में परिभाषित किया गया है, सिवाय लघु-विषयक पुरस्कारों के और इसे या तो 35 mm या 70 mm फिल्म प्रिंट का होना चाहिए या 24 फ्रेम प्रति सेकेण्ड या 48 फ्रेम प्रति सेकेण्ड प्रोग्रेसिव स्कैन डिजिटल सिनेमा फॉर्मेट में होना चाहिए और जिसका देशी रिजोल्यूशन 1280x720 से कम नहीं होना चाहिए।


title: अकेडमी पुरस्कार

text: निर्माताओं को एक ऑफिशियल स्क्रीन क्रेडिट के ऑनलाइन प्रपत्र को अंतिम तारीख से पहले जमा करना होता है; यदि इसे अंतिम तारीख तक जमा नहीं किया जाता है तो वह फिल्म किसी भी वर्ष में अकादमी पुरस्कार के लिए अयोग्य हो जाएगी. इस प्रपत्र में सभी संबंधित श्रेणियों के लिए निर्माण श्रेय शामिल होता है। इसके बाद, प्रत्येक प्रपत्र की जांच होती है और इसे योग्य प्रदर्शन की एक अनुस्मारक सूची में डाल दिया जाता है।


title: अकेडमी पुरस्कार

text: दिसंबर के अंत में मतों और योग्य प्रदर्शन की अनुस्मारक सूची की प्रतियों को लगभग 6000 सक्रिय सदस्यों को भेज दिया जाता है। ज्यादातर श्रेणियों के लिए, प्रत्येक विधा के सदस्य केवल अपनी संबंधित श्रेणियों में ही प्रत्याशियों का निर्धारण करने के लिए वोट करते हैं (यानी, केवल निर्देशक ही निर्देशकों के लिए वोट करेंगे, लेखक केवल लेखकों के लिए, अभिनेता केवल अभिनेताओं के लिए आदि। ); कुछ श्रेणियों के मामले में हालांकि कुछ अपवाद भी हैं जैसे कि विदेशी भाषा फिल्म, वृत्तचित्र और एनिमेटेड फीचर फिल्म, जिनमें कि फिल्मों को विशेष स्क्रीनिंग समितियों द्वारा चुना जाता है जो सभी विधाओं के सदस्यों से बनी होती है। बेस्ट पिक्चर के विशेष मामले में, सभी मतदाता सदस्य उस वर्ग के लिए प्रत्याशियों का चयन करने के पात्र हैं। विदेशी फिल्मों में अंग्रेजी उपशीर्षक शामिल होना ज़रूरी है और हर देश प्रत्येक वर्ष केवल एक फिल्म प्रस्तुत कर सकते हैं।


title: अकेडमी पुरस्कार

text: विभिन्न विधाओं के सदस्य अपने संबंधित क्षेत्रों में मनोनीत करते हैं जबकि सभी सदस्य सर्वश्रेष्ठ फिल्म के लिए प्रत्याशियों को नामित कर सकते हैं। इसके बाद विजेताओं का निर्धारण दूसरे दौर के मतदान द्वारा किया जाता है जिसमें सभी सदस्यों को सर्वश्रेष्ठ फिल्म सहित अधिकांश श्रेणियों में मतदान करने की अनुमति होती है।


title: अकेडमी पुरस्कार

text: प्रमुख पुरस्कारों को एक सीधे प्रसारण समारोह में प्रदान किया जाता है, सबसे आम रूप से सम्बंधित कैलेंडर वर्ष के बाद फरवरी या मार्च में और प्रत्याशियों की घोषणा के छह सप्ताह के बाद. यह फिल्म पुरस्कारों के मौसम की परिणति है, जो आमतौर पर पिछले वर्ष नवंबर या दिसंबर के दौरान शुरू होती है। यह बृहद रूप से भव्य होता है, जिसमें आमंत्रित सदस्य प्रमुख फैशन डिजाइनरों की रचनाओं को धारण किये लाल कालीन पर चलते हैं। काली टाई वाली पोशाक पुरुषों में सबसे आम है, हालांकि फैशन के अनुसार बो-टाई नहीं भी पहन सकते हैं और संगीत कलाकार कभी-कभी इसका पालन नहीं करते हैं। (वे कलाकार, जिन्होंने सर्वश्रेष्ठ मूल गीत के लिए प्रत्याशियों को दर्ज किया होता है वे अक्सर उन गीतों को पुरस्कार समारोह में सजीव प्रस्तुत करते हैं और यह तथ्य कि वे प्रदर्शन कर रहे हैं अक्सर टेलीविजन प्रसारण को बढ़ावा देने के लिए प्रयोग किया जाता है).


title: अकेडमी पुरस्कार

text: अकादमी पुरस्कारों को अमेरिका (अलास्का और हवाई को छोड़कर), कनाडा, युनाइटेड किंगडम में सजीव प्रसारित किया जाता है और इसे दुनिया के लाखों दर्शकों द्वारा देखा जाता है। 2007 के समारोह को 40 मीलियन से अधिक अमेरिकियों द्वारा देखा गया। अन्य पुरस्कार समारोहों (जैसे ग्रैमी, एमी और गोल्डेन ग्लोब) को ईस्ट कोस्ट में सजीव प्रसारित किया जाता है लेकिन ये वेस्ट कोस्ट में टेप डिले पर होते हैं और हो सकता है कि इन्हें उत्तरी अमेरिका के बाहर उसी दिन प्रसारित ना किया जाए (यदि पुरस्कारों को टीवी पर प्रसारित किया भी जाता है तो). अकादमी ने कई वर्षों से दावा किया है कि अवार्ड शो के करीब एक अरब अंतरराष्ट्रीय दर्शक हैं, लेकिन अभी तक इस तथ्य की किसी भी स्वतंत्र सूत्रों द्वारा पुष्टि नहीं की गई है।


title: अकेडमी पुरस्कार

text: पुरस्कार कार्यक्रम को टेलीविजन पर पहली बार 1953 में एनबीसी पर दिखाया गया। एनबीसी ने इसका प्रसारण 1960 तक जारी रखा जिसके बाद एबीसी नेटवर्क ने इसे हासिल किया और इसे 1970 तक प्रसारित किया, जिसके बाद एनबीसी ने पुनः इसका प्रसारण शुरू किया। एबीसी ने एक बार फिर 1976 में प्रसारण का कार्यभार संभाल लिया; इस कार्य का अनुबंध उसके पास 2020 तक के लिए है।


title: अकेडमी पुरस्कार

text: साठ वर्षों से अधिक तक मार्च के अंत या अप्रैल की शुरुआत में आयोजित होने के बाद, इस समारोह को 2004 में शुरू करते हुए फरवरी के अंत या मार्च के आरम्भ में आयोजित किया जाने लगा, ताकि फिल्म उद्योग में ऑस्कर सीज़न के साथ सम्बंधित घोर पैरवी और विज्ञापन अभियानों को बाधित और कम किया जा सके। एक अन्य कारण था NCAA मेन्स डिविज़न I बास्केटबॉल चैम्पियनशिप की टीवी रेटिंग सफलता जो अकादमी पुरस्कार के दर्शकों को कम कर दे रही थी। पहले की तारीख भी एबीसी के लाभ में थी, क्योंकि यह अब आम तौर पर अत्यधिक लाभदायक और महत्वपूर्ण फरवरी स्वीप्स अवधि के दौरान होती है। (कुछ साल, समारोह को शीतकालीन ओलंपिक के सम्मान में मार्च के प्रारंभ में ले जाया जाता है।) विज्ञापन कुछ हद तक प्रतिबंधित है, ताकि पारंपरिक रूप से कोई फिल्म स्टूडियो या सरकारी अकादमी पुरस्कार प्रायोजकों के प्रतियोगी प्रसारण के दौरान विज्ञापन कर सकें. इस पुरस्कार कार्यक्रम को इतिहास में सबसे ज्यादा एमी जीतने का गौरव हासिल है, जहां इसने 47 विजित और 195 नामांकन हासिल किये।